Aurrerapausoa emateko garaia • ZUZEU\nAlde batetik, abertzaleek boterea galdu izanak, hauen bateratzearen ideia mahai gainean jarri du berriz ere eta zalantzarik gabe hau beharrezkoa da, alde batetik, gatazka konpondu nahi badugu eta bestetik, abertzaleek berriz ere boterea lortu nahi badute.\nHonez gain, ETAri dagokionez jakina da herriaren gehiengoak armak utz ditzan nahi duela, hala eta guztiz ere, hauek argi eta garbi erakusten dute euren jarraitzeko asmoa. Lehenik eta behin, giro lasai bat lortu beharra dago, izan ere, beste bake prozesu bati heltzeko ez da momentu errazena ZPren interesei so egiten badiegu. Aurreko bake prozesuaren porrota kontuan hartuta, PSOEk beste bat aurrera eramateko asmoa edukiko balu, oposizioak aurka egingo lioke gogorki eta datozen hauteskundeei begira, nire ikuspuntutik, PSOEk boterea galduko luke.\nGainera, Ezker Abertzaleari begiratzen badiogu (komunikabideetan esandakoagatik gutxienez), geroz eta ahots gehiago altsatzen ari dira borroka armatua alde batera uztearen alde eta hori, zalantzarik gabe, aurrerapauso handia da. Halere, gaur irakurri dudan berri batean, Batasunak EAJ gabe hasi nahi duela jartzen zuen eta nire ustetan, benetazko aldaketa nahi badugu, denok batera bultzatu beharko dugu inor alde batera utzi gabe.\n“De cara al nuevo curso, la antigua Batasuna pretende crear un amplio bloque independentista-soberanista, lo que se ha venido denominando polo soberanista. La primera fase, al contrario que ocurrió con Lizarra en 1998, arrancaría sin el PNV.”\nEgunero entzuten ari gara alderdi politiko abertzaleek batasunaren alde egin nahi dutela eta hori da herriak eskatzen duena batik bat.\nIkusi BERRIAko inkesta hau.\nHitz gutxitan esanda, alderdi politikoen batasuna lortu eta bake prozesu baten alde apustu egiten bada gatazkaren amaiera gertu izango dugu.\n” Ez dago bakerantz biderik, bakea da bidea” – Mahatma Gandhi


Adierazpen bat aurkeztu dute Lehendakaritzaren aurrean, eta bertan salatu dute, besteak beste, erabakiak alde bakarretik hartu dituela alkateak\nEH Bildu, PSN-PSOE eta Geroa Bai alderdiek adierazpen proposamen bat aurkeztu dute elkarrekin, eta, bertan, Enrique Maya alkateak sanferminetan Gazteluko Plazan 10 barra jartzeko hartutako erabakia errefusatu dute. Hiru taldeek Udalaren gehiengoa osatzen dute, eta prozedura osoa "aldebakarrekoa" dela diote, eta ohartarazi dute emaitzak, besteak beste, Elikagaien Higieneko Udal Ordenantza urratzen duela.\nAdierazpenak, asteartean Lehendakaritzaren Batzordean eztabaidatuko denak, zalantzan jartzen du alkatearen eta Navarra Sumaren erabakia, bost ikuspegitatik. Lehenik eta behin, zoru publikoaren pribatizazioaren ikuspegitik, gazteluko plazaren zati handi bat barra horien bidez okupatzea baitakar: alkate hau bultzatzen ari den festa-eredua Iruñeko egongelan espazio publikoa pribatizatzea da, establezimendu jakin batzuei lagata eta edaria bakarrik eskainbat jaikomutik-erekiko kanpo kanporatzen dituen bitartean.\nBigarrenik, erabaki hori proiektatzen duen jai-ereduaren ikuspegitik, hiru taldeek uste dute berez oso ibilia den leku bat botiloi handi bihurtzea, are gehiago Udalak praktika horren aurkako kanpaina baterako 34.000 euro baino gehiago gastatu berri dituenean, ez dirudi egokiena denik, sendo mendo koente aisia-praktika osasungarriagoetara bideratua helarazteko, batez ere gazteei begira.\nHirugarrenik, Higieneari buruzko Udal Ordenantzaren urraketa azpimarratzen da, gobernu-taldeak ur korronterik eta hustubiderik ez duten azpiegiturak jartzea sustatu baitu. Adierazpenak gogorarazten du araudi horren 51.4 artikuluak behartzen dituela horrelako establezimenduak harrasketara eta konketetara konektatutako edateko uraren hornidura edukitzera, eta hustubidea eta saneamendua edukitzera.\nLaugarren prismak segurtasunari egiten dio erreferentzia: «Espazioaren diseinuak zalantza asko sortzen dizkigu pertsonen mugimenduari dagokionez; izan ere, jende gehien biltzen den egun eta ordutegietan, karpak jartzeak zaildu egin dezake oinezkoentzako zirkulazioa Alde Zaharreko sarbide eta irteeretan, puntu horiek berez gainezka baitaude zenbait unetan».\nAzkenik, testuak gogorarazten du Gazteluko Plazan hainbat kultur adierazpen egiten direla, hala nola berbenak, kontzertuak eta zuzeneko musika, adin guztietako ikus-entzule guztiei zuzendua, eta barrak jartzeak eta ematen zaien ordutegiak, programazioak ere galera izango duela anukien kalitate.


Xabier Macias izan da azkarrena XV. Hernialdeko Rolleski Igoeran - Hernialde - Tolosaldeko ataria\nMikel Iraola 2015-10-24 17:24\n68 partaide izan dira aurtengo lasterketan, gehienak modalitate klasikoan. 13:54ko denbora egin du Maciasek, skating modalitatean. Nafarrak pasa den urtean ere estilo klasikoko mailan denborarik onena egin zuen.\nIbilbideko lau kilometroak osatuta, Iker Fortes eta Mikel Irizar izan dira, hurrenez hurren, bigarren eta hirugarren helduen mailan, Skating modalitatean, bi minutu t'erditik gorako aldearekin. Hamargarren egin du eskualdeko lehen sailkatuak, Igor Zubeldiak. Chinthia Martinez izan da emakumezkoetan azkarrena, eta bigarren Alpino Uzturreko Irati Izagirre sailkatu da.\nRolleski Klasikoan, berriz, 3,2 kilometroko ibilbidea osatu behar izan dute. Azkarrena Jacako Carlos Lannes izan da, 13:15 segundoko denbora eginda. Iban Bezunartea eta Alpino Uzturreko Mikel Plazas gaztea izan dira ondorengoak. Emakumezkoen mailan, berriz, Maialen Lopez irundarrak egin du denborarik onena.\nJarraian emaitza guztiak:


Energia kooperatibarekin "ezer egin ez izana" salatu du EH Bilduk - Aretxabaleta - Goiena.eus\nEnergia kooperatibarekin "ezer egin ez izana" salatu du EH Bilduk\nMirari Altube 2017-10-25 18:00\n2015eko urriaren 22an udalbatzak aho batez onartu zuen EH Bilduk energia kooperatiben gainean aurkeztutako mozio bat, eta talde horrek salatu du orain, orduan hartutako erabakia ez duela bete Udal gobernuak.\nHartutako konpromisoa zein izan zen gogorarazi dute EH Bilduko kideek: energia kooperatiba baten bazkide egitea; mota horretako enpresa baten bidez kontratatzea 10 kilowatt baino gutxiagoko argindar kontratu guztiak; eta herritarrak animatzea hori egitera. "Udal gobernuarekin beste akordio batetara ailegatu ginen bitartean; kale argiteriaren led teknologia ezartzen zenean egingo zela aldaketa. Eta tarte luze horretan Udal gobernuak ez du ezer egin momentua ailegatu zenerako dena prest edukitzeko", adierazi du Ion Albizu zinegotziak. Led argiak irail erdian jarri ziren.\nBitartean, kontratu zentralizatu bateko proposamena (argindarraren kontratazioa Gipuzkoa mailan egiteko) ailegatu zitzaiola Udalari dio Albizuk. "Iraileko bi gobernu batzordeetan gaia aztertzeko eskatu genuen. Eta gu prest geunden ahal genuen guztian laguntzeko", dio eta gaineratu du: "Urriaren 6an bukatzen zen epea erabaki bat hartzeko, eta Gobernu batzordean gaia ikertzeko erabakia hartu arren ez zen ezer egin. Hala, Udal teknikoak Diputazioarekin sinatu behar izan zuen".\nKonpromiso horrek "bi urtetarako lotu" duela Udala diote EH Bilduko kideek, eta horren gaineko erabakia "hurrengo agintaldiko gobernuak hartu beharko duela: "Aukera paregabea galdu dugu. Aukera ederra eman diogu berriro ere energiaren oligopolioari gure energiarekin negozio itzela egiteko. Horregatik esan nahi diogu Udal gobernuari pilak jartzeko. Uste dugu hartu zen erabakian benetan ez zutela sinisten, eta nahiz eta gure prestasun osoa eduki ez dute ezer egin".\nHala eta guztiz herritarrak animatu gura dituzte "Goiener moduko kooperatiba batekin" argindarra kontratatzera: "Oso erraza da. Denon esku dago errealitatea aldatu eta beste bide batetik joatea".


Aime - Wikipedia, entziklopedia askea.\n45°33′20″N 6°38′55″E / 45.5556°N 6.6486°E / 45.5556; 6.6486Koordenatuak: 45°33′20″N 6°38′55″E / 45.5556°N 6.6486°E / 45.5556; 6.6486\n3.641 (2018ko urtarrilaren 1a)\nAime Frantziako udalerria da, Savoia departamenduan dagoena, Auvernia-Rodano-Alpeak eskualdean. 2013an 3.366 biztanle zituen.\n2007an Aime udalerrian erroldatutako biztanleak 3.366 ziren. Familiak 1.443 ziren, horien artean 491 pertsona bakarrekoak ziren (231 bakarrik bizi ziren gizonak eta 260 bakarrik bizi ziren emakumeak), 377 seme-alabarik gabeko familiak ziren, 466 seme-alabak dituzten bikoteak ziren eta 109 seme-alabak dituzten guraso-bakarreko familiak ziren.\n2007an 3.508 etxebizitza zeuden, 1.461 familiaren etxebizitza nagusia ziren, 1.909 bigarren erresidentzia ziren eta 138 hutsik zeuden. 950 etxeak ziren eta 2.539 apartamentuak ziren. 1.461 etxebizitza nagusietatik 876 bere jabearen bizilekua ziren, 505 alokairuan okupaturik zeuden eta 80 doan lagata zeuden; 76 etxek gela bat zuten, 199 etxek bi zituzten, 323 etxek hiru zituzten, 390 etxek lau zituzten eta 473 etxek bost zituzten. 977 etxek euren parking plaza propioa zuten azpian. 675 etxetan ibilgailu bat zegoen eta 589 etxetan bat baino gehiago zituzten.\nAime udalerriko biztanleria-piramidea 2009an .\n2007an lan egiteko adina zuten pertsonak 2.192 ziren, horien artean 1.730 aktiboak ziren eta 462 inaktiboak ziren. 1.730 pertsona aktiboetatik 1.674 lanean zeuden (885 gizon eta 789 emakume) eta 56 langabezian zeuden (22 gizon eta 34 emakume). 462 pertsona inaktiboetatik 163 erretiraturik zeuden, 166 ikasten zeuden eta 133 "bestelako inaktibo" gisa sailkaturik zeuden.\n2009an Aime udalerrian 1.531 unitate fiskal zeuden, 3.569,5 pertsonek osaturik. Pertsona bakoitzeko diru-sarrera fiskalaren mediana urteko 18.398 euro zen.\n2007an zeuden 578 komertzioetatik, 4 erauzte enpresak ziren, 11 janari enpresak ziren, 13 bestelako produktu industrialen fabrikazioko enpresak ziren, 82 eraikuntza enpresak ziren, 64 ibilgailuen saltze eta konpontze enpresak ziren, 21 garraio enpresak ziren, 60 ostalaritza eta jatetxe enpresak ziren, 5 informazio eta komunikazio enpresak ziren, 14 finantziazio enpresak ziren, 24 higiezinen enpresak ziren, 38 zerbitzu enpresak ziren, 210 administrazio publikoko enpresak ziren eta 32 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 136 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 5 banku bulegoak, 3 ibilgailuen konpontzeko eta nekazaritza tresnetako lantokiak, 2 ibilgailuen ikuskaritza teknikoko lekuak, 1 autoeskola, 14 igeltseroak, 15 margolariak, 25 zurginak, 9 iturginak, 5 argiketariak, 1 eraikuntza enpresa, 8 ile apaindegiak, 2 albaitariak, 36 jatetxeak, 5 higiezinen agentziak, 1 tintoreria eta 1 apaindegia.\n2009an zeuden 43 establezimendu komertzialetatik, 2 supermerkatuak, 2 120 m2 baino gehiagoko dendak, 3 120 m2 baino gutxiagoko dendak, 7 okindegiak, 4 harategiak, 4 liburu dendak, 3 arropa dendak, 1 etxerako tresna denda zen, 1 elektrotresna denda zen, 1 altzari denda zen, 11 kirol-dendak, 1 drogeria zen eta 3 lore-dendak ziren.\n2000. urtean Aime udalerrian 34 nekazaritza-ustiategi zeuden, 1.830 hektarea erabiltzen.\n2009an haur-eskola 1 eta 4 lehen-hezkuntzako eskola zegoen. Aime udalerrian Bigarren Hezkuntzako ikastetxe bat zegoen 426 ikaslekin.\nBNF: 15273942s (data)\nAtlas Digital del Imperio Romano: 7982


BANAKETAK (1) | elinberri\n2018. apirilak 18 Albisteak, Arantxa Gamio\nBanatzea erabakitzen duten gurasoek argi izan behar dute bikote harremana akitu dela baina seme-alaba jakin batzuen guraso direnez bikotekide ohiarekin gutxieneko komunikazioa mantendu beharko dutela.\nSeme-alabei gurasoen erabakia jakinaraztean argi utzi behar zaie banaketaren arrazoiak helduei dagozkiela, bikotea dela akitu dena ez guraso rola. Helduen arteko harremanari, bizi proiektuari, zailtasunei… loturik hartu dutela bikote izaten uzteko erabakia. Oso garrantzitsua da seme-alabei adieraztea beraiek ez direla erabakiaren arduradun, ez dela beraien errua izan.\nAdierazpena egiteko egoki da bi gurasoek aldi berean eta egoera goxo eta lasai batean erratea banatuko direla. Arrazoi adostuak emanez eta berehalakotasunean gertatuko diren aldaketak aurreikusiz: etxea, eskola, ordutegiak, egonaldiak… eta behin betiko erabakia dela, ilusio faltsurik ez egiteko.\nUmeek gurasoen erabakiaren aitzinean izan ditzaketen erreakzioak ezberdinak dira denboran zehar eta adinaren arabera: larritasuna, beldurra, lasaitasuna, tristura, haserrea, kaosa, baztertzea, abandonua, estresa, errudun sentimendua, sintoma psikosomatikoak… Eta aldaketak sumatu daitezke loan, elikaduran, ikasketetan…\nBabesa eta ziurtasuna emate aldera komeni da ahal den neurrian haurraren eguneroko ohiturekin jarraitzea, aldaketa aunitzeko garaian errutinei, eskolari eta lagun harremanei eustea erreferentzia puntu egonkorrak izango baitira. Eta eskolako irakasleekin banaketa prozesuaz mintzatzea, ikasleen jokabidea ulertu eta laguntze aldera.\nHausturaren ondoren bikotekide ohiarekin harreman ona eustea ez da erraxa, nekeza ere suertatu daiteke elkarrekin egon behar izatea, komunikatzea… tentsioak eta eztabaidak edo iraganeko minak berpiztu daitezke baino guraso ardurak betetzen segitzeko esfortzu hori egin beharra dago.\nGizarte zerbitzuak, hezkuntza edo osasun alorreko profesionaletan apoiatzen ahal dira orientazioa jasotzeko. Familia bitartekaritza zerbitzua ere existitzen da.\nBanaketak mina, galera, egoera berriak, ahultasunak,… eragin ditzake eta komeni da norbere burua sendotzeko, indarberritzeko laguntza profesionalak bilatzea.\nGaia pertsonen ongizate ikuspegitik aztertu dugu. Baina kontziente gara prozesu judizialek banaketetan presentzia handia dutela eta maiz energia gehiegi borroka judizialean inbertitzen direla ongizate pertsonal eta seme-alaben ongizatearen gainetik. Hortaz gomendatzen dugu lehentasuna norbere ongizatean eta seme-alabenean jartzea, borroken gainetik gutxieneko elkar-ulertze eta errespetua lehenetsiz: guraso betiko izango garelako.


Susa literatura - Camembert helburu\nazala: Xabi Alonso\nEz da zerua, ezta urdina ere\nCamembert-en lehen berria\nEz da Rolex, ezta urrezkoa ere\nMadrilgo March Fundazioan (1996)\nZergatik, zergatik, zergatik?\nKrokodilo bentzutuen begiradak\nInpresioa: lohi berdezko bi bolada\nGeroago eta karikaturago\nGeroago eta klonago\nLe Nouveau Nadar\nArte irakasle (faltsu) baten arrangura egiazkoak\nDrakula kondeari berakatza bezala\nParis, Troiakoaren liburua\nBihotzean min dut eguraldia aldatzen denean\nLautrec Euskal Herrian\nHura gaua, egun hartakoa\nErrealitatearen aniztasuna jasateko formula\nLur azpitik atera Place Pigallen eta bi minutura zegoen dendatxoa. Pigalle etorbidearekin elkarzut zegoen, kale txiki-estua zen. Bazkal ondoko ordu alferretan joan banintzen ere, hainbat neskak ironiaz eta kuriosidadez begiratu zidan. Kale estu hartara ematen zuten bere lantoki ziren klubetako atzealdeko ateek, eta goiz zen; eseririk ziren, nagi, zigarroak errez. Haientzat goiz zen ezertan jarduteko. Orritxoan neukan apuntea begiratu nuen berriz. Ez al zen Zederrun, txoropito halakoa, helbidez okertuko? Adar joka ibiliko al zitzaidan? Baina ez, kalean gora, hogeita hamar metro atzerago, han zegoen. Le Nouveau Nadar. Ez zen putetxea, nik une batez susmatu nuen bezala, baizik eta arte-galeria deituko dudan tokia. Nolabait deitzearren.\nZederrunek eman zidan hartarainoko irispidea. Bezperan hots egin zidan, telefonoz, Beliakov hori non kausituko nuen esateko. Azaldu zidanez, Interneten bidez jarri zen harremanean Beliakovekin eta honek bere dendatxoaren helbidea eman. Zederrunen katxondeoa pairatu behar izan nuen: orain kexa hadi Internetez, hi hor ibiliko hintzen, telefono-zerrenden artean galdurik, mozolo halakoa... Betikoa. Ez nion atsegin hori eman nahi izan eta ez nion aitortu, segurutik hark berak sinesten ez bazuen ere, asmatu zuela telefono-zerrendei zegokienez.\nLe Nouveau Nadar ez zen arte-galeria arrunta, oso bitxia baizik. Kanpoko erakusleihoan, txartel batek Van Gogh faltsuen erakusketa iragartzen zuen. Eta horren azpian, beste txartel txikiago batek: Margolari inpresionisten kopiak egiten ditugu. Irribarre ironikoa ezpainetan bultzatu nuen Beliakov jaunaren negozioaren atea eta sartu egin nintzen. Alajaina, esan nion neure buruari. Ez nuen horrelakorik espero, baina negozio klase hori ezagun egiten zait.\nBeliakov jauna ez zegoen; bere ordez hogeita hamar urte inguruko mutil harroxkoa zegoen. Ez zegoen beste inor. Nire frantsesaren kaxkarra nahita areagotuz begiratzen ahal ote nuen galdetu nion. Bai, noski, erantzun zuen, ni aztertzeko, zer usain neukan atzemateko une bat hartu ondoren. Ez, ez naiz polizia, esan nion, eta gorritu egin zen. Gixajoa esperientzia handirik gabea zen.\nVan Goghetan denetarik zen; batzuk nahiko lortuta zeuden, paisajeak eta eki-loreak, esatera. Erretratuak eskasak ziren. Margoaren kalitateek nabarmen uzten zuten margolari batek baino gehiagok eginak zirela. Van Goghen faltsifikazioek «U» baten eitea zeukan aretoaren barrualdeko adarra hartzen zuten. Kanpoaldeko adarrean denetarik zen: Degas, Renoir, Monet, Cézanne, Gauguin, Bazille, Pissarro... Han ere esku asko ibilia zela nabari zen. Gauguinenak ez zeuden gaizki, Renoirren Moulin de la Galette famatua balekoa zatekeen bost metroko distantziatik jatorrizkoa aurrez aurre ikusi ez duenarentzat; gertutik eta egun gutxi zirela, nik bezala, ikusi duen batentzat, aldiz, nahiko ahalegin patetikoa gertatzen zen. Edgar Degasen hipodromo-eszena batzuk ere berdintsu. Urrundik zerbait baziren. Dena den, ezin zen gehiegi espero, oihal horien batez besteko salneurriak 5.000 libera egiten zuela kontsideratuz gero. Kalitatea salneurriaren araberakoa zen. Merkatu zabala al duzue?, galdetu nion. Baietz esan zidan, noski. Eta enkargurik onartzen al duzue? Nire artistek nahi duzun koadroa egiten ahal dizute, jakinarazi zidan, serio, harro. Burua egingo nuke baietz, pentsatu eta Trebian, trebian, esan nuen. Ez da beti gaizki pentsatu behar. Batzuetan zinema-industrian beharrezkoak dira. Gero bada, baita ere, kiebrak jota gelditu den aristokrata, lagunen aurrean bere miseriazko egoera berria aitortu nahi ez duena. Orijinalak saldu egiten ditu, zorrak ordaindu ahal izateko, eta kopiak paratu gazteluko hormetan. Lagunak oso adituak ez badira, kopia oso txarra ez bada eta argiaren baldintzek laguntzen badute, inor ez konturatzea litekeena da. Inoiz museoren batek edo erakunderen batek nahi izaten ditu leheneratze-lanak, eta orduan, segurtasun-kontuak edo beste edozein arrazoi dela-eta, hau bezalako kopiak erabiltzen dira egiazkoaren ordez paratzeko. Horrelakorik kapritxo hutsez erosten dutenak ere badira, bat edo beste. Hortik aurrera...\nGaleriak egiten zuen «U»aren barrualdeko adarreko azken muturrean apalategi txikia bazen, liburu eta bideoekin. Bideoetako biri erantsi nien begia: Fake, Orson Wellesena —Zederrunekin mintzatu nintzenean solasgai erabili genuen hura bera—, eta Moulin Rouge, Hustonek Toulouse-Lautreci buruz eginiko pelikula. «U»a bukatzen zen paretan ate txikia bazegoen. Ez zegoen erabat itxirik eta kafetera bat ikusten zen mahai baten gainean, baso batzuekin. Zaindariaren hatsa nabaritu nuen kokotean, eta bideoak seinalatu nizkion burua bueltatu gabe. Akura litezke? Beliakov jaunaren baimenik gabe ez. Orduan bueltatu nintzen eta nire txarteltxoa luzatu nion. Noiz ikus nezake Beliakov jauna? Itxoin. Ate txikitik desagertu zen. Telefonoz ari zela entzun ahal izan nuen. Atera zen ostera. Beliakov jaunak dio bi ordu barru etorri eta mintzatuko dela zurekin. Ordulariari begiratu nion. Hiru t'erdiak ziren. Tira, bost t'erdietan. Ez zen beranduegi. Konforme. Itzuli egingo naiz. Rolex bat, e?, esan zuen Le Nouveau Nadarko gazteak, miresmena ezin ezkutaturik. Eskarmentu gabea ez ezik, mutila nahiko ergela izatea ere litekeena zen.\nEz nuen Pigalle ingurutik bi orenez ibiltzeko batere gogorik, are gutxiago ordu horietan, eta Montmartre aldera jo nuen. Zer izan zitekeen hura mende bat lehenago imajinatzen saiatu nintzen. Ez zen ariketa erraza. Oinez ibili nintzen, poliki, astiro. «Hemen hartu zuen ostatu Toulouse-Lautrecek» zioen etxetxo bateko oroitarriak, egun taberna badena. Amore eman nuen erreklamoaren aurrean, edozein turistak egingo lukeen lez, eta sartu egin nintzen. Armagnac bat eskatu nuen. A zer prezioak. Hemen hartu zuen ostatu Toulouse-Lautrecek. Eta segituan aitarenera joan zen diru eske, osatu nuen kanpoaldeko esaldia nire baitan, prezioak orduan ere oraingoak bezalakoak baziren. Gauza jakina da ezetz, baina. Ordulariari begiratu nion, berriz. Poliki-poliki joanez gero bost t'erdiak aldera iritsiko nintzen Nadar Berri horren txosnara.\nDenda berriro bistaratu nuenean, urrundik, atean gizon bat bazegoela ikusi ahal izan nuen. Hurbildu ahala, gizon txikia eta nahikoa edadetua zela ez ezik, sonbrerua bazeramala ikusi nuen. Gehiago hurbildu nintzenerako, ez nuen dudarik: Margotek, afaltzen egon ginen egunean, agurtu zuen agurea zen. Margotek Nestor izenarekin bataiatu zidana, Margoten arabera konfidentea bazena eta, konfidentea ez ezik, adi ibili beharrekoa. Ezin zitekeen kasualidadea izan. Bere parera iritsi eta egongo ez balitz bezala egin nuen atera, sartzeko asmoz, baina atea eta bion artean paratu zuen bere gorputz txikia. Enekoitz Ramirez, galdetu zuen, ahots meharrez. Ezin izan nuen berriro inoreztatu. Beliakov naiz, jakinarazi zidan. Ustekabean harrapatu ninduen arren, ez nuen keinu berezirik egin. Beliakovek, ordea, eztarriko marranta kentzeko ahaleginetan bailegoen egin zuen. Bere irri egiteko modua zen, nonbait. Ezagutzen dugu elkar, ezta? Dendatxo edo galeriaren barna abiatu ginen.\nJada ez ditut nik margotzen, esan zuen, esku-ahurra zabaldurik eta besoaz zirkulu-erdi bat osatuz, koadroak erakutsiz. Garai batean neronek egiten nituen. Orain ez. Eskua galdu dut, pultsua. Nestor, edo Beliakov, edo dena delako horri hirurogei urtetik gorakoa jo nuen. Nire urrezko garaietan, baina, ez nituen bakarrik kopiak egiten. Kopiak ez du balio handirik merkatuan, hemengo prezioak ikusirik baieztatuko duzunez. Nik artisten teknikak imitatzen nituen, artista jakin baten garaiko oihalak bilatu, markoa eta gisakoak aukeratu. Halako artistaren antzera egiten nituen. Museoak ziren nire bezerorik onenak. Brueghel edo flandriar bat margotzeko berrogei egun behar izaten nituen. Imitatu beharreko artista zaharrago, eta zailago zailtasun tekniko guztiak gainditzea. Hortaz, denbora gehiago behar zen. Van Gogh bat lau egunetan egiten nuen, eta, nik esatea itsusia den arren, orain hemen ditudan hauek baino aise hobea. Modigliani bat hogeita lau ordutan prestatuko nizun.\nPoliki mintzatzen zen. Poliki, halaber, ibiltzen. Elkarren ondoan urrats labur eta geldoak emanez galeriaren barruko adarraren bukaeraraino, apalategi txikia eta atetxoa zegoen paretaraino iritsi eta han gelditu ginen. Dena legezkoa e? Nire margo guztiek faltsifikazioa autentikoa dela egiaztatzen duten agiria daukate. Museoek eta bildumagileek baimena ematen didate euren orijinalaren kopia bakarra egiteko. Jakina, pentsatu nuen. Eta nork egiaztatzen dit baimendutako kopia bakar horren ondoren beste berrogei egiten ez direnik, batere baimenik gabe? Are, nork berrogei kopia egiten dituzuela inori baimenik eskatu gabe? Ez zait interesatzen nire jarduna legetik kanpokotzat joa izatea, esan zuen Beliakovek, nire pentsamenduak irakurri izan balitu bezala. Nestor hura kolega bat zen, dudarik gabe. Legez kanpokoa beharko lukeena da milioiak kobratzea neronek edo nire artistek peto-peto egin dezaketen koadro batengatik, arranguratu zen.\nLehen bisitaldian hartu ninduen morroia gure aldamenean zen, apalategiko liburuak txukuntzen zituen aitzakian gure solasari adi. Beliakovek keinu arina egin zuen buruaz, eta bestea erretiratu zen kaleko ate aldera. Morroiak apalategian utziriko hutsunea aprobetxatu nuen Fake eta Moulin Rouge pelikuletako bideoak eskuetan hartzeko. Fake ezagutzen? . galdetu zidan. Ezetz erantzun nuen buruz, aurrena gezurra esateko ohitura ez galtzeko, batez ere. Orson Wellesen pelikula bat da, erdi erreportaia, erdi fikzioa, erdi adarjotze moduan antolatua, erritmo bizikoa. Munduan izan diren hainbat faltsifikazio handiren errepasoa egiten da filmean, eta margoen faltsifikazioak protagonismo handia hartzen du. Pelikularen bukaera aldera Wellesek hogei Picassoren faltsifikazioaren berri ematen du. Ikusleak amua jan duenean atzera egin eta Picassoren faltsifikazioena gezurra dela aitortzen du. Baina ordurako berdin da Wellesek zer esaten duen, eta are, gutxienekoa da Picasso faltsuen historia egiazkoa edo gezurrezkoa den. Berdin da, gutxienekoa da, ordurako Wellesek lortu duelako bere helburua, hau da, ikuslea mesfidantzan eta susmo txarrean instalatzea, «faltsu» eta «autentiko» kategorien arteko muga ezabatzea, bi kategoria horiek izatea bera zuzena ote den zalantza eginarazteraino. Wellesen pelikula gurtzeko objektua da nor den faltsifikatzaile-jendearen artean. Harritzen nau zuk ez ezagutzeak. Dudarik gabe Beliakovek eta biok elkar ongi ulertzen genuen.\nBaina ordurako, niri eskuetatik suabe kendu eta gero, Beliakovek Moulin Rouge zeukan esku artean . Lautrecekin interesaturik? Ez zidan nire interesaren nolako edo norainokoa azaltzeko betarik eman, hizketan segitu baitzuen. Ikonoklasta samarra. Tipo bitxia. Edozein pertsona erotzeko menean jar dezaketen gauza gehiegi bere baitan bildua. Biografiak zanpatuko dohakabea, bere biografia laburra osatu baino lehenagotik. Artista zintzoa, e?, burutik orporaino artista, ikaragarri ona, gainera —miresmen-hitzak bihotzetik ateratzen zitzaizkiola iritzi nion—. Degas oso maitea zuen. Ez ziren lagunak, baina. Kontrarioak ere ez. Zakur zaharrak, batzuetan, nekez onartzen duela bere alboan zakur gazterik, hankalaburra izanik ere, besterik ez. Behin esan omen zion: Lautrec, ofiziokoa zara . Arraioa! Degas kabroia. Lautrec ofiziokoena zen, Degas bera baino areago, gazteago zen arren. Margolari puska, oso pertsonala. Putekin liatzen ote zen-eta. Bizitza puta ederra da, putarik ederrena, eta handiena. Nik ez diot inoiz zakilaren puntari heldu arrosa-hostoen artean bildurik nuela. Bakoitzak berea. Picassok zorte handiagoa izan zuen. Ez izaki hankalaburra. Nik, norberaren gustuaren kontua baizik ez da, 1899-1900 urteetan egindakoak maite ditut gehien, lehenagokoak ez hainbeste, orduan ari zen margolari erabatekoa egiten, buruko iletik orporainokoa. Ordura artekoan marrazkilari aparta, bere bizitzako azken urteetan egiazko margolaria, paleta ilunduta, kolorea menderatuta. Auskalo horrek non bukatuko zuen hirurogeita hamar urtera iritsi izan balitz, zen bezalakoa izanik. Gazterik hil zen, gizajoa.\nHandik aste pare batera Albiko Museoko bat edo batekin mintzatu nintzenean baizik ez nuen horrelako zerbait sentitu: norbaiti Lautrecez mintzatzen entzutea bizirik dagoen inoren gainean ariko bailitzan, halako moldez non benetan pentsatu bainuen, une batez, zer izango litzatekeen Henri de Toulouse-Lautrec Monfarekin aurrez aurre topo egitea, bere arnasa hartzeko modua entzutea, ideia menderatu gabeko batek sorraraziriko ezinegonaren ondoriozko izerdia usaintzea, ezpain lodi horien itsusia bertatik bertara ikustea, maingu ikustea bere makilaren gainean, bere tormentu fisikoen aringarri sekretuak ikasten jardutea. Lautrec, transpiratzen duen gizaki inperfektu eta haragizko hori, aurrean edukitzea. Ideiak bizi harrapatu ninduen, ederra eta inkietagarria egin zitzaidan, aldi berean.\nFaltsuak?, segitzen zuen Beliakovek. Mordo bat, toki guztietan. Margolari famatu guztienak. Nola? Aise ulertzen da. Amerikarrek dute kulpa. Jo ezazu XX. mende hasierako Texasko lurjabe txiki bat. Petrolioa aurkitzen du bere lur miserableetan. Aberats izugarri bihurtzen da. Halako batean nazkatzen da zerga pagatzen. Orduan lagun unibertsitario batek esaten dio zerga gutxiago ordaintzeko modu legezkoa badagoela: eros ezazu artea, gizona! Zergetan kenkariak izango dituzu, eta filantropo bihurtuko zara. Goazemak Parisera. Hasieran Manet, Renoir, Cézanne, Degas erosten dituzte, egiazkoak. Frantziakoak, Europakoak, harriturik daude. Nondik azaldu dira zirriborro hauek prezio horietan ordaintzeko prest dauden txoro hauek? Eta, kontuz, orduan, gaurkoekin konparatuta, prezioak interesgarriak dira. Urtean behin osteratxoa egiten dute. Halako batean Texasko milioiduna aspertzen da Parisera joateaz, eta kontseilaria bidaltzen du, bakarrik. Kontseilari azkarra bestelako kontaktuak lantzen hasten da: margolari erdipurdikoak, saltzaile eskrupulo txikikoak... Faltsuak saltzen dizkiote hagitzez merkeago, eta kultur kontseilariak diferentzia eramaten du poltsikora. Izan ere, gure milioiduna ez da koadro bat eta azenario baten arteko diferentzia atzemateko gauza. Horrela hasten dira sartzen faltsuak Estatu Batuetan. Eta handik museora. Nola? Erraza da: milioiduna hiltzen da, eta testamentuan bilduma bere hiriari uzten dio, bere izena eramango duen fundazio bat egingo diotelakoan. Museoa egiten dute, eta kontserbatzailea, zaindaria, oso tontoa ez bada, konturatzen da dituen koadroen hainbesteko bat faltsuak direla. Baina zer egingo du gixajoak? Badu bilduma ikaragarria, koadro gehienak autentikoak dira, eta badu faltsuen ehuneko hamar bat... Ez da hasiko faltsuak direla esaten. Besterik ez bada, milioidunaren ondorengoek koskabiloak moztuko lizkiotelako. Koadro horiek dirua eta prestijioa dira. Faltsuak direla esaten hasten bazara, ez dira ezer. Ongi da, dio kontserbatzaileak, nik badakit, bakan batzuk gehiagok, baliteke, baina gainerakoek ez. Bizi gaitezen. Eta horrela. Egun zailxeagoa da, besteak beste katalogazio-lan serioak egin izan direlako, baina hala ere negozioak antzera irauten du. Oraingoan inbertsore asko japoniarrak, australiarrak dira. Amerikarrak ere bai. Non leitu dut orain gutxi McEnroe artearen negozioan inbertitzeko dagoela?  Nola ez dira faltsuak sartuko, bada?\nKritikariek, museo-kontserbatzaileek, jendilaje horrek guztiak ez du puta ideiarik. Puta ideiarik ez, baina. Noiz eta Lautrecek hobekien margotzen zuenean, hau da, hil baino urte pare bat lehenago, orduan esaten dute alkoholak eta sifilisak sormenerako gaitasuna ahulduta zegoela. Puta ideiarik ez! Orduantxe pintatzen baitzuen hobekien, eta normala da, Lautrecek, Lautrec-artistak esan nahi dut, ez Lautrec-gizonak, inoiz ez ziolako utzi hazteari, handitzeari, pintzel bat eskuetan hartzeko gauza izan zeno. Zenbakiz, kopuruz, koadroen erdia egiten zuela? Eta zer? Baina zer espero daiteke astapotro sail horrengandik? Kojo, itxuragabe zela, «gaixo izan ez balitz, artista bat galduko genukeen» , hori besterik ez dute esaten. Denek, baina. Halakorik! Horren arabera, artea ahul, itsusi, gaixo, anormalen kontua da. Ezagutzen al duzu hori baino ideia faxistagorik? Lautrec gixajoa, makina bat faxista sentiberatasunik gabeko elikatzeko obra ikaragarria egindakoa! Gaixo izan ez balitz, laurogei urtetan hilko zen, ez hogeita hamaseitan. Gaixo izan ez balitz, egin zuena baino hiru bider gehiago egingo zuen larrutan, edo familia bat edukiko zuen, akaso. Lautrec-gizona gaixotasun genetikoak, deformidadeak eta aristokraziak suntsitu zuen, ez alkoholak, ez sifilisak, ez beste ezerk. Horiek txorradak dira. «Gaixo izan ez balitz, artista bat galduko genukeen»; entzuten dudan bakoitzean onetik ateratzen naiz. Lautrec-artista hazi egin zen fisikoki desagertu zen unera arte, egunetik egunera handitu zen. Lautrec-artista ez zen kojo, ez zen gaixo, ez zen desitxuratua. Lautrec artista handia, ederra, indartsua zen, gutxi bezalakoa. Gaixo izan ez balitz artista izango ez zelako ideia hori errepikatzen duten kritikarien eta hunkipen estetikoa zer den jakin gabe hamar mila milioi dolar koadro bat erosten erretzen dutenen artean ez da batere diferentziarik. «Gaixo izan ez balitz, artista bat galduko genukeen», diote kritikariek, adituek. «Milioi mordo bat balioko ez balute, uste duzu egongo nintzatekeela monigote hauei begira? Bai zera!», diote arte-merkatuko inbertsoreek. Batzuak zein bestetzuak, kaka bera. Sentiberatasunaren prezioa batere sentiberatasunik ez dutenek markatzen duten bitartean, jai daukagu. Gaixo gara, Lautrec baino mila bider gaixoago. Koadro baten aurrean jarririk —berdin zait zer koadro, norena, noizkoa, nolakoa— zerbait sentitzeko kapaz ez zaren artean, ez dago zer eginik. Bill Gatesek salduriko jolas informatiko batek koadro batek baino mila bider zirrara handiagoa sorrarazten dizun bitartean, gizakia putamierda bat da, eta ez daiteke ezer espero. Badakizue zer esan zuen Van Goghek hil zen egunean? «Miseria ez da sekula bukatuko», horixe esan zuen. Bazekien zer esaten zuen, bai horixe.\nUtzi nion barrena askatzen. Lautrecen obraren inguruan pasioa atzematen nuen bigarren aldia zen. Lehena, Margotekin izan zen. Artista handia behar du, hil eta ia ehun urte geroago grina pizten ahal duena. Bada jendea denetarako. Egin al duzu sekula Lautrecen kopiarik, edo Lautrecen antzerakorik? Sekula ez! Sekula ez!, egin zuen protesta, horrelako profanaziorik inola ere ez zitzaiokeen inoiz burutik pasako oso garbi uzteko moduan. Hustonen pelikula esku batean zuela, eta Wellesena bestean, biak inarrosi zituen nire aurpegi aurrean. Hortxe dago gakoa!, esan zuen, heiagoraka kasik, hortxe dago bi pelikula hauek elkartzen dituen gakoa, izena! Ez nuen ja ere ulertzen. Marcel Vertès! Horixe da gizona, horixe da izena, horixe da gakoa. Mendeak ezagutu duen Lautrecen faltsifikatzailerik handiena! Arte-merkatari ospetsu batek ez zion sekula ezer erosi nahi izaten. Baina bere atelierreko koadro bat gustatu zitzaion. Non lortu duzu Lautrec hori?, esan omen zion. Ez da Lautrecena, nirea baizik, Vertès bat da. Marchand harroak ez omen zuen sinetsi, edo sinesten ez zuenarena egin zuen. Ezjakina, zabarra edo dirugosea ote zen ezin jakin. Zure Lautreca eramango dut, esan omen zion merkatariak, eta halako gehiago aurkitzen baduzu, hartu egingo dizkizut, baita ere. Vertès Hungariako etorkina zen, Parisen, Lehen Gerra Handiaren ondorengo urteetan. Gose hamikatua bizi zuen margolari gaztea zen. Horrela atera zuen eltzekoa margolari gisa izena irabazi zuen arte. Hungariarra. Badakizu hungariarren txistea, ezta? «Tortilla bat egiteko, aurrena arrautza lapurtu egin behar da». Hungariarra. Wellesek halaxe kontatzen du bere pelikula hartan. Moulin Rouge filmean, hainbat aldiz ikusten da bigarren planoan garatzen ari den eszena bat marrazten duen esku bat. Batzuetan marrazki eginak errepasatzen ditu, bestetzuetan hutsetik hasten da. Bada, esku hori ere Marcel Vertès berarena da. Hain azkar marrazten zuenez, eszenaren marrazkia bukaturik zeukan eszena filmatzen bukatu orduko, gogoratzen du Hustonek . Bereak dira, halaber, filmean azaltzen diren Lautrecen koadroen erreprodukzio gehienak. Baita Marieren erretratua ere. Baina hau filmerako propio egina da, Lautrecek ez zuelako sekula halako erretraturik margotu. Ikusgarria da, benetan. Eraman, eraman ezazu bideo-zinta, eta ikusi, merezi du-eta!, esaten zidan, zinta eskaintzen zidala. Konturatuko zara pelikulako kredituetan Vertès azaltzen dela, baina «Dekorazioa-Jantziak» kreditupean . Beliakovek eztarria garbitzen ari bezalako bere barre hori egin zuen. Adierazgarria, ezta?\nGuztiarekin ere, Beliakov ez zitzaidan iruditzen ari Margotek esan bezain arriskugarria. Interneteko mezuaren gaia atera nahi nion, baita Albiko Museoko lapurretarena ere. Galeriari zergatik jarri zion Le Nouveau Nadar ere jakin nahi nuen, gauza asko jakin nahi nuen, baina ez nekien nondik heldu, ez nekien nondik eta nola galdetzen hasi. Azkenean argi eta garbi mintzatu nintzen, galdera zuzena egin nion, aizu, Beliakov, zein da zure jokoa? Oso serio jarri zitzaidan.\nKasu, lagun. Hemen, Wellesen filmean bezala, ezer ez da ematen duena. Vertès aspaldi hil zen, eta Vertès bezalakorik ez da sekula izan, ezta izango ere. Partarrieurekin berotu nahi izan al zaituzte? Ez egin kasurik. Partarrieu margolari errespetagarria da. Zer kontatu dizute nitaz Yvesek, Margotek, Thierryk? Horiekin zabiltza, ezta?\nZutaz kontatu? Deus ez, defendatu nintzen. Ni ez nabil inorekin. Nire desenkusak guztiz erretorikoak ziren, garbi zegoelako Beliakovek, nik edozer esanagatik, ez zidala sinetsiko.\nEz dirudi persona txarra zarenik, jarraitu zuen. Aholku bat emango dizut, kontu handiz ibili. Horixe da nire aholkua. Ba al dakizu benetan norekin nahasi zaren? Ez zara haur bat, eta hala ere zerbaitek esaten dit nahikoa salduta zabiltzala. Luze joango litzateke zure sozioen bizitzaz jardutea. Seguru konfidentea naizela esan dizutela, edo okerrago, polizia naizela esan dizutela. Dena gezurra. Haietaz, aldiz, zer kontatu asko legoke. Yves Carreaux bere aitaren semea da, Parisko aberats baten semea, esan nahi dut. Apetatsu eta alferra, bizitza guztian kolpe zorririk jo ez duena. Bere aitaren asuntoek erreka jo zutenean semeak ez zuen ogibiderik, ez ikasketarik, ez ezer. Ordura arte aitaren fortunaren kontura parrandan ibiltzen baino ez zekien. Zerbait egiten hasi behar izan zuenean arte-kritikari bihurtu zen. Zekien apurra arteaz zekien, aitaren bilduma zela-eta, hain zuzen; gomendio-kartaren bat edo egingo zioten. Halakoetan beti izaten da zailtasunetan sartuta dagoen aitaren semeari eskua luzatuko dionik, aitak inoiz egindako mesede baten ordainetan. Arte-kritikari legez ospe pixka bat irabazi zuen. Mila asunto uherretan ageri da bere izena, makina bat afera zikinekin nahastu zaio. Horretan behintzat abila da: beti atera da aurrera, beti besteren kontura, kolperik jo gabe, besteren izerdiari esker. Thierry, Thierry Legrain Frantziak egun edukiko zukeen pintorerik onena izatera irits zitekeen, baina faltsifikatzaile triste bat baino ez da; ez fio Thierryrekin, biolentoa da eta, halakorik ez dirudien arren, erdi alkoholizatuta dago. Hirurogeita hamar urteen hasieran merituko koadroak egin zituen, baina ez zuen arrakastarik lortu eta amildu egin zen. Oraindik uste dut egunen batean, etorkizunean-edo, bere obrak kotizazio ona edukiko duela. Hiltzen denean-edo; daraman autosuntsipenaren bidetik —irri makabro laburra egin zuen— ez du, agian, denbora luzerik beharko. Thierry zonbi bat da, bereak egin du eta oraindik ez da horretaz jabetu. Eta Margot... Zer esan dezaket Margotez... Zu ere bildu al zaitu sarean?\nZerbait esaten saiatu nintzen, baina ez zidan utzi.\nTori, esan zuen, azkenik, Fake eta Moulin Rouge bideoak luzatzen zizkidala. Eraman eta ikus itzazu. Horrela ez duzu aitzakia falta izango berriz ere niregana etorri behar duzunean.\nHizketan egon ginen denbora guztian ez zuen bekainetaraino sarturik zuen sonbrerua buru gainetik kendu.\n Question mark /F for fake / Nothing but the truth, zuzendaritza eta gidoia, Orson Welles. 1973ko Donostiako Zinemaldian estreinatua.\n John Huston: Moulin Rouge, 1952.\n «Lautrec, tu est du bâtiment». Lautrecek eginiko erakusketa batean Degasek esan zizkion hitzak. Toulouse-Lautreci buruzko liburu gehienek biltzen dute anekdota hau.\n El País, 1993-I-18.\n Hau ere makina bat adituk, eta gutxien espero denean, errepikatzen duen klixe zabaldua.\n John Huston: A libro abierto. Espasa, Madrid, 1986.\n Bai, hala da. Decor & Costumes: Vertès. Ez du marrazkiei buruzko ezer esaten.


M-15, SGAE eta hauteskundeak | Faroa\n← Mikel Irizar erretiratu dela-eta\nMUtelebistaren lehen urtea →\nEmilio Botin eta Teddy Bautista auzipetuta ikusteak harritu egin ninduen hasieran, biak baitira Espainiako bankurik inportortanteeneko burua eta SGAEko agintari gorena, ukiezinak orain arte. Gero, berriz, hasi nintzen pentsatzen baten bat hariak mugitzen ari zela, Maiatzaren 15eko jendearen haserrea gozatu eta haien botoak erakarri guran.\nZeintzuk dira erakunderik gorrotatuenak Espainian, ez bakarrik M-15eko indignatuen artean, baizik eta herritar askorentzat? ETA su-etenean dagoela, eta azken urteotako krisi ekonomikorik gogorrenean, bankuak eta SGAE, biek ala biek egin dituzten desmasiengatik.\nPolitikariak ez aipatzearren, jakina. Baina azken horiek agintean daude, eta zerbait egin behar zuten erakusteko, akatsak akats, “sistema demokratikoak funtzionatzen duela”, horrelakoetan aipatzen duten moduan. Eta zer egokiago lapur zuloan eragitea baino, itxurak egiteko besterik ez bada?\nKategoria: Sailkatugabeak Etiketak bautista, botin, m-15, sgae. Gorde lotura.\n1 Response to M-15, SGAE eta hauteskundeak\n2011(e)ko uztailaren 6a 8:21\nsgae oso lapurrerata izugarriak egin ditu ppsoe babestuta eta pnv eztu horietaz protestatzen; sgae ezta eze politikoak legeak egingo ezpalituzte berak kobra ditzan sekulako dirutsak guri egileen eskubideetan aitzakia jarriz ;sgae delitoa egin ditu eta politikoan babesten dute ;beste batek egingo balitu diru lapurreta horiek kartzelan urte askotarako


Hondartza bitxi honek 884 metroko luzera dauka, eta Uribe Kostako itsaslabarretan dago txertatuta, Getxoko hirigunetik urrun. Gorrondatxe edertasun handiko kokalekua da bertako inguruneagatik eta duna-sistemagatik. Hondartza honetako dunen balio naturala handi-handia da, gure hondartza gehienetan desagertu diren faunako eta landaretzako espezieen babeslekua da-eta.\nNazioarteko adituek Getxoko Gorrondatxe edo Azkorri hondartzako itsaslabarren garrantzia nabarmendu dute. Eozeno izeneko periodo geologikoko haitzak daude hango labarretan, eta munduko sekzio geologikorik (estratotipo) onena izendatu dute epe hori ikertzeko, hau da, orain dela 50 milioi urteko epea. Lurraren garai hori duela 55 eta 38 milioi urte bitartean gertatu zen. Orduantxe sortu ziren munduko mendikaterik garrantzitsuenetako batzuk, Alpeak edo Himalaia, besteak beste. Halaber, zenbait aldaketa klimatiko nabarmen gertatu ziren, eta planetako leku batzuetako estratuetan arrastoak utzi zituzten. 2012ko otsailean Geologia-zientzietako Nazioarteko Batasunak Gorrondatxe hondartzako itsaslabarrean dauden estratuek duten balio geologiko izugarria aitortu zuen, Estratotipoa Lutetiar aro geologikoko munduko erreferente izendatuz ofizialki.\nItxura basatia du bere ezaugarrietako bat. Hondartza honetan hareatza zabalak daude, eta hondar-aleen arteko kaltzio-karbonatoaren prezipitazioak zementazio handia sortu du eta harri kontsolidatu baten ezaugarriak eman dizkio. Fosilizazio artifizial berezi honen arrazoia, itxura denez, karbonato asko zuten galdaketako zepak dira, hain zuzen ere, Bizkaiko Labe Garaiek 1901etik aurrera Abra badiaren aho aurrean isuritakoak.\nAzkorrik hareazko substratuetara egokitutako landareak ditu (psamofiloak), baita muturreko egoeretan biziraun eta leku gazietan hazten diren espezieak ere (halofiloak). Nabarmentzekoak dira Espezie Mehatxatuen Euskal Katalogoan sartuta dauden bi espezie, izan ere, egoera kritikoan daude: Honkenia (Honckenya peploides) eta esne-belarra (Chamaesyce peplis). Gainera, Getxoko Udalak itxitura egin du duna tertziarioak babesteko.\nFaunari dagokionez, apo lasterkaria berreskuratzeko plana nabarmendu behar da. Plan honi esker, galtzeko arriskuan zegoen espezie bat berreskuratu da, EAEko bi populaziotan bakarrik zegoena.\nUdan, zenbait ekipamendu eta zerbitzu daude bertan jendearen gozamenerako: sorosleak, hondartzainak, aparkalekua eta dutxak. Horrez gain, umeentzako jolasgunea ere badago bertan. Era berean, oso hondartza egokia ere bada, surfa eta beste kirol-jarduera batzuk egiteko.\nAutobusa: Bilbobuseko Bilbo-Getxo-Azkorri linea hondartzako aparkalekutik 100 metrora gelditzen da, eta Bizkaibuseko Areeta-Armintza linea, Berangon, hondartzatik 1,5 km-ra.\nMetroa: Etxebarri-Plentzia eta Etxebarri-Larrabasterra lineak Berangon gelditzen dira, hondartzatik 1,5 km-ra.\nGorrondatxe hondartza Bilbotik 20 km-ra dago, Getxoko udalerrian. Bertara joateko, Getxoko Santa Mariatik irteten den BI-3722 errepidea hartu behar da\nAparkatzeko 1.000 leku daude hondartzaren ondoan\nWorkshop Getxo.eusk. (93,95 KB)\nBizkaia Maitea: Azkorriko Hondartza (523,42 KB)\nSUSTRAI: apo lasterkaria ugaltzen ari da Azkorri hondartzan, desagertzeko arriskuan egon ostean. (90,69 KB)\nGetxo Turismoa_Katalogoa (1,95 MB)\nHondartza Zementatuak (830,07 KB)\nGorrondatxe-Azkorri hondartzan “Urrezko Iltzea” ipini dute\nEuskadi atsegin handiz


Igandean hasiko da Gurpil Aulkiko Gipuzkoako Txapelketa\n2013/02/20 | Lehiaketa\nAurten bigarrenez antolatu da Gurpil Aulkiko Gipuzkoako Txapelketa;2011-2012 denboraldian antolatu baitzen estreinekoz.\nGipuzkoako Euskal Pilota Federazioak eta Gipuzkoako Kirol Egokituen Federazioak elkarlanean antolatu dute Gurpil Aulkiko Gomazko Paletako Txapelketa.Iazko esperientzia positiboaren ondotik,bigarren urtea da txapelketa antolatzen dena.\nIgande honetan, otsailaren 24an, hasiko da Gurpil Aulkiko Gipuzkoako Txapelketa.Bidegoianen emango zaio hasiera txapelketari, goizeko 11tan hasiko den lehen jardunaldi honekin. Igande honetan hasi eta maiatza aldean bukatuko dela aurreikusten da.\nBehin betiko egutegia zehazteke badago ere, hona hemen egutegia:\n- 1. jardunaldia:otsailak 24, Bidegoianen.\n- 2. jardunaldia:martxoak 16,Donostian.\n- 3. jardunaldia:apirilean, Soraluzen.\n- 4. jardunaldia, finala:maiatzean,Usurbilen (finalaz gain, 3. eta 4.postuak ere jokatuko dira.)\nOndorengoak izanen dira txapelketan parte hartuko duten bikoteak:\nLehiaketa sistemari dagokionez, jardunaldi bakoitzean bikote guztiek jokatuko dute guztien aurka,hortaz,orotara 6 partida izango dira ikusgai jardunaldi bakoitzean.2 puntu irabaziko ditu garaile ateratzen den bikoteak, puntu bakarra bikote galtzaileak eta ez agertzeak 0 puntu.\nLehen hiru jardunaldiak bukatuta, sailkapenean lehen eta bigarren postua lortu duten bikoteak finala jokatuko dute,Usurbilen.Finala jokatuko den egunean, 3. eta 4.postuak ere lehiatuko dira.


Maiatzaren 23ko datuak: Koronabirusa Euskal Herrian - Urumea - Kronika.eus\nMaiatzaren 23ko datuak: Koronabirusa Euskal Herrian\nKronika - Erredakzioa 2020-05-23 13:57\nDatuen eguneraketa egin dute gaur eguerdian, Hego Euskal Herrian. Orokorrean, azken egunetako datuen oso antzerakoak izan dira.\nGipuzkoan ez da kasu positibo berririk izan gaur ere PCR testen bitartez, eta, beraz, 2.313 dira gaur ere, guztira, orain arteko positiboak. EAEn 13 izan dira kasu berriak PCR testen arabera, eta 118 serologikoak; eta guztira 19.374 dira kasu positiboak, orain arte, PCR eta serologikoak batuz. Hildakoa, berriz, 7 izan dira azken 24 orduetan EAEn; guztira, 1.494 orain arte.\nNafarroan, berriz, positibo berriak 122 izan dira, test guztiak batuz; PCR bidezkoak eta serologikoak batuta; orain arte 8.812 dira guztira. Hildakoak bi izan dira oraingoan, azkeneko 24 orduetan, eta 508 izan dira orain arte, guztira. Sendatuei dagokienez, 4.437 dira guztira, 141 guztira.\nOhi bezala, eguerdi partean berritu dituzte COVID-19 edo Koronabirusak gaixotutakoen inguruko datuak, Eusko Jaurlaritzak eta Nafarroako Gobernuak. Nafarroan 122 izan dira positibo eman dutenak, test mota guztiak batuz; eta guztira 8.8120 dira. Hildakoak bi izan dira azken 24 orduetan, eta guztira, 508 dira orain artekoak. Alta jaso dutenak, berriz, 4.437 dira orain arte. Ospitalizazioei dagokionez, une honetan 80 gaixo daude ospitaleetan, eta horietatik 12 ZIUn, atzo bezala.\nEAEri dagokionez, 13 izan dira positibo berriak, PCR bidez aztertutakoetan, eta 114 serologikoetan; eta guztira, 19.374 dira positiboak orain, test mota guztiak batuz. Hildakoak 1.494 dira orain arte, azken 24 orduetan 7 izan baitira EAEn; atzo baino 3 gehiago. Horietako lau Bizkaian erregistratu da, eta beste hiru Araban. Sendatuei dagokienez, 17.303 dira dagoeneko, atzo baino 105 gehiago. Ospitaleratutako gaixoak, ZIUn, 33 dira, atzo baino 3 gutxiago.\nGipuzkoan gaurkoan berriro ere ez da positibo berririk erregistratu PCR testei dagokienez, eta beraz, 2.313 dira guztira, orain artekoak. Hildakoei dagokienez, Gipuzkoan ez da hildakorik egon.\nBizkaian 9 kasu berri izan dira gaur ere, eta 7.567 dira guztira, orain. Araban, 4, eta guztira 2.998 dira orain arte. Hildakoei dagokienez, Bizkaian orain arte hildakoak, 836 dira eta 364 Araban;.


Larrialdi kasuetako ebakuazio denbora %25 murrizten duen sistema bat sortu dute - SPRI\nLarrialdi kasuetako ebakuazio denbora %25 murrizten duen sistema bat sortu dute\nIragan maiatzaren 4an proba pilotua egin zen Bilboko San Mames metro geltokian\nDatuen bilketa eta analisiaren adimendun algoritmoetan oinarritzen da plataforma\nLarrialdi kasuetan, jende ugari biltzen dituzten tokiak azkar uztarazteak du lehentasun handiena. Hauxe lortzeko funtsezkoa da, uztaraztea segurtasun osoz burutzeko aukera ematen duten gailu egokienak eskura izatea.\nTestuinguru honetan eVACUATE garatu da, hogei bat entitatek, horien artean Metro Bilbao, parte hartzen duten europar proiektua da. Ekimenak, larrialdi kasuetan dauden ekitaldi jendetsuak eta leku publikoak %25 azkarrago uztarazteko aukera luzatzen duen algoritmo adimendunen erabileran oinarritutako ebakuazio sistema aurreratua sortzea ahalbidetu du.\n2014an hasi eta iragan maiatzean bukatutako proiektuak, autonomoki, ebakuazio bidea zehazteko aukera ematen duen plataforma adimendun bat sortzea lortu du. Era berean gailua, denbora errealean utzarazi beharreko jendearen portaeraren jarraipena egin, informazio hau partekatu eta jendea aurkitzen den tokiraino segurtasunaz arduratzen diren langileak gidatzeko gai da.\neVACUATE ekimenaren partzuergoa, zortzi herrialdetako (Frantzia, Italia, Erresuma Batua, Alemania, Holanda, Belgika, Grezia eta Espainia) enpresa, unibertsitate eta ikerkuntza zentroek osatzen dute eta Europako Batzordeak luzatutako 13 milioi eurotik gorako finantzazioa izan du.\nAzken proba pilotua iragan maiatzaren 4an egin zen Bilboko San Mames metro geltokian, eta bertan, proiektua osatzen duten entitate desberdinetako 30 langilek eta 60 boluntario inguruk parte hartu zuten. Guztiek, baldintza desberdinetan zenbait simulazio bete zituzten, errealitatean eman daitezkeen egoerak antzeztu eta inguru errealean garatutako teknologiak baliozkotzeko.


Arakilen antzerkia odolean daramate - Sakana - Guaixe.eus\nArakilen antzerkia odolean daramate\nGuaixe 2019-06-28 11:29\nIhabarko antzerki taldeak egindako emanaldietako bat. ARTXIBOA\nArakilgo antzerki tailerra eta Ihabarko antzerki taldea zuzentzen ditu Jon Barbarin antzerkigileak\nJon Barbarin antzerkigilea 2004an iritsi zen Ihabarrera. Eta ordutik antzerkiz busti du Arakil bailara. 2007an kontzeju kide zela antzerki taldea jarri zuen martxan, eta gaur egun ezin du zitara hutsik egin. Hamabi urte hauetan Ihabar antzerki taldeak egiten dituen antzezlanen protagonista izan da: besteak beste, munduaren hasiera Ihabarren izan zen, Zirkua Arakilgo herrira iritsi zen, baita Cabaret bat izan zen ere. Ihabarren sortutakoa Arakilgo beste herrietara zabaldu zen ere, eta Arakilgo Udalak antzerki tailerra antolatu zuen. Aurten hamar pertsonek parte hartu dute Arakilgo antzerki tailerran.\nArakilen antzerkia "ez da gelditzen". Otsailean hasi eta ekainean amaitu zen Arakilgo antzerki tailerra. Jon Barbarin zuzendaria izan zen. Ekainaren 9an tailerrean ikastikoa erakutsi zuten eta Karl Valentinen antzerkigilearen hainbat eszena egiten. Valentinek umore absurdoa eta sudurrik gabeko clown-ak lantzen zituen, eta Arakildar antzerkigileek, bikoteka, hori interpretatu zuten. "Oso dibertigarria izan zen. Herriko jendea hurbildu zen". Pertsonaiak asko landu dituztela esan du Barbarinek, izan ere, gorputza lantzea gustatzen zaio.\n2007tik martxan dago Ihabarko antzerki taldea, eta "ez didate uzten ezetz esaten". Udan aritzen dira Ihabarko antzerkizaleak. Gehienek urteak daramate taldean, errepikatzen dute, "hasieratik daramatenak asko dira". Jendea "pila bat" inplikatzen dela dio Barbarinek. Bestela, ez zela izango posiblea egitea azaldu du. Gainera, geroz eta publiko gehiago dute. "Ohitura moduan sortu da". Herrian sortzen den giroa ere eskertu du Barbarinek.\nBarbarinek antzezlana sortzeko ideia bat du buruan. Baina ez du asko aurreratu. Ihabarrekin zerikusia izanen du, hori ziur. Eta laster hasiko dira entseatzen. Abuztuan, Ihabarko festak aurretik, mustutzea eginen dute.\nGuaixe 2019 eka 20 Arakil Irurtzun\nAmico Antzerki Konpainiaren kidea da Ihabarren bizi den Jon Barbarin. Igandean Amaia da hasiera Amicok sortu eta zuzendu duen ikuskizuna eginen dut...


Martitzenetik aurrera, errenta aitorpenak etxean - Bizkaiko Hitza\nMartitzenetik aurrera, errenta aitorpenak etxean\nApirilaren 6tik ekainaren 30era izango da Bizkaian 2020ko kanpaina. Lehengoz, herrialdeko zergapetu guztiek etxean jasoko dute Foru Aldundiko Ogasunak egindako zirriborroa. Telematikoki zuzendu edo onetsi beharko du jendeak.\n2021, apirilak 02 Albisteak, Bizkaia, Ekonomia 153\nAurreratuta dator aurten 2020ko errenta aitorpenaren kanpaina: maiatzean barik, datorren astean hasiko da. Berrituta dator, gainera: Bizkaiko zergapetu guzti-guztiek etxean jasoko dute aitorpena eginda. “Inoiz ez da hain erraza izan”, esan du Iñaki Alonso Bizkaiko Ogasuneko zuzendari nagusiak. Berria. Erraza ipini diote leloa kanpainari. Ogasunaren eta herritarren arteko harremanak modu telematikoan egingo dira.\nBizkaiko Ogasunak egindako 900.000 errenta aitorpen inguru bidaliko ditu. Martitzenean hasita, eguneko 170.000 gutun bidaltzea da Bizkaiko Foru Aldundiko Ogasun Sailaren asmoa. Herritar bakoitzak bere zerga egoitzan jasoko ditu; hau da, bizi den etxean. Beraz, apirileko lehen hamabostaldian jasoko dute eskutitza Bizkaiko zergapetu gehienek. Iaz, zergapekoen %55ek jaso zuten proposamena etxean, eta besteek euren gain hartu zuten egiteko ardura: 200.000 inguruk euren kasa osatu zuten; 63.000k bankuen bitartez egin zuten. Oraingoan, lehenengoz, guztiei egin die aitorpen proposamena ogasunak; baita langile autonomo eta aurkeztera behartuak ez daudenei ere. “Autonomoei eurek aurkezturiko diru sarreren arabera kalkulatuko diegu, eta hurrengo urtean, Batuz sistemari esker, baita BEZaren aitorpena ere. Behartuta ez daudenek, urtean 20.000 euro baino gutxiago irabazten dutenek, eurek erabakiko dute komeni zaien edo ez”. Esaterako, 75 urtetik gorako bizkaitarren erdiak ez dira iristen kopuru horretara. Diputazioak 49 eskutitz eredu diseinatu ditu, zergapetuen artean dauden kasu guztietara egokitzeko: ezkonduak, ezkongabeak, gurasoak, autonomoak…\nZer iritsiko da etxera?\nApirilaren 6tik aurrera, Bizkaiko Ogasunaren gutunak etxera iristen hasiko dira; hiru orri, gutun azalaren barruan. Lehenak ogasunak egindako aitorpenaren emaitza ekarriko du: hau da, kobratu edo ordaindu beharreko kopurua. Bigarrenak BAK identifikazio sistema aktibatzeko pasahitza ekarriko du, eta ezinbestekoa da sistema aktibatzea. Hirugarren orrian zergapetuaren izenean aitorpena egin ahal izateko baimena dator: hau da, sarbide kode pertsonala. Inguruko konfiantzazko norbaitek edo aholku emaile profesional batek egitea nahi dutenek erabiliko dute.\nNola ikusi ogasunak egindakoa zuzena den?\nOrain arte ohikoa zen bankura joatea. Aurrerantzean ezingo da. Ogasunarekin zuzeneko harremana izango dute zergapetuek, baina modu telematikoan. BAK identifikazio sistemari esker egingo da, bizkaia.eus/renta webgunean, Renta Bizkaia Errenta gailu eramangarrietarako aplikazioan edo 946-08 30 00 telefono zenbakira deituta. Diputazioak uste du gehienek telefonoz egingo dutela, eta indartu egin du zerbitzua: 110 behargin gehiago izango ditu, aldi berean 400 deiri erantzun ahal izateko.\nWebgunean edo aplikazioan, ogasunak dituen datuak ikusiko dira. Gorriz markatuta agertuko dira falta direnak edo akatsen bat izan dezaketenak. Zerbait oker dagoela uste duen zergapetuak, zuzentzeko, ezabatzeko eta datu berriak sartzeko aukera izango du. Normalean alokairuari dagokion errenta falta izaten da.\nNoiz arteko epea dago?\nOhi bezala, errenta aitorpenaren kanpaina ekainaren 30ean bukatuko da. Ordura arte dauka zergapetuak zirriborroa onesteko edo zuzentzeko aukera.\nKobratzekoa bada, noiz?\nBi aukera ditu zergapetuak. Ogasunaren proposamena zergapetuak kobratzeko bada, ez du ezinbestean onespena eman behar; ezer egiten ez badu onartu duela ulertuko du ogasunak, eta ekainaren 11n kobratuko du, ohiko kontu korrontean. Baina, onespena espresuki eman badu, onartu duenetik zazpi egunera jasoko du dirua. Hala, datorren astean bertan onartuko dutenek, apirilaren erdirako kobratuta izango dute. Diputazioak onespena ematea gura du, eta horregatik sarituko ditu hori egingo dutenak, besteei baino lehen ordainduta.\nAitorpenean ordaindu beharra atera zaien zergapetuek derrigorrezkoa dute errenta aitorpena aurkeztea. Ogasunak uztailaren 6an kobratuko die zergapetuei ordaindu behar duten kopurua. Zergapetuak ordainketa zatikatua egiteko eskatu badu, erdia kobratuko diote egun horretan, eta beste erdia azaroaren 10ean.\nTelematikoaz gain, bada beste aukerarik?\nEtxera iritsiko den gutuneko hirugarren orriko pasahitzarekin, senideren batek edo aholkulari batek egin dezake aitorpena, zergapetuaren ordez. Horrez gain, salbuespen kasu batzuetan ogasuneko teknikariekin aurrez aurreko txanda eska daiteke. Diputazioak espero du azken aukera hori “oso gutxi” erabiltzea.\n+ Aurrez aurreko arreta ere nahi dute\n+ Langileak kontratatzeko modua salatu du Elkarrekin Podemosek


Portugaleteko Udala - Emakumeen Nazioarteko Eguneko adierazpena\nEmakumeen Nazioarteko Eguneko adierazpena\nMartxoak 8: Ordezkaritza orekatu baterako 8 printzipio\n“Emakume gutxi daude ordezkatuta udal mailan erabakiak hartzeko guneetan, eta tokiko politikan sartzeko eta berdintasunezko parte-hartzerako arazo espezifikoei aurre egin behar izaten diete”. Hori jaso zuen Inger Lingek Europako Kontseiluko Toki eta Eskualdeko Agintarien Kongresuaren 31. saioan aurkeztutako txostenean. Kongresua urriaren 20an egin zen, eta emakumeen tokiko eta eskualdeko parte-hartze eta ordezkaritza politikoari buruzkoa izan zen.\nErabakiak hartzeko guneetan emakume eta gizonen arteko parte-hartze orekatua edozein gizarte demokratikoren aurretiko baldintza da. Emakumeek eta gizonek tokian tokiko bizimoduan izan behar duten Berdintasunerako Europako Gutunean horrelaxe baieztatzen da, eta tokiko gobernuei honakoa eskatzen zaie: beharrezko neurriak eta estrategiak hartzea, emakume eta gizonen ordezkaritza eta parte-hartze orekatua sustatzeko erabakiak hartzen diren tokiko esparru guztietan.\nNeurri horien artean, Eusko Legebiltzarrak onartutako Emakume eta Gizonen arteko Berdintasunerako 4/2005 Legearen 23. artikuluak xedatzen duenez, “euskal herri-aginte guztiek, beren zuzendaritza-organoetako eta organo kolegiatuetako kide izateko pertsonak izendatzerakoan, izendatutakoen artean trebakuntza, gaitasun eta prestakuntza egokia duten emakumeen eta gizonen ordezkaritza orekatua izan dadila sustatu behar dute. Xede horretarako, beharrezkoak diren arauzko neurriak edo bestelakoak hartuko dituzte”. Aipatutako Lege horretan, profesionalen, enpresaren, gizarte-ekonomiaren, sindikatuen, politikaren, kulturaren eta bestelako arloetako elkarte eta erakundeen zuzendaritzako organoetan emakume eta gizonen presentzia orekatuari buruz hitz egiten da. Horretarako, zuzendaritzako organoetan emakumeen presentzia areagotzea ahalbidetzen duten neurrien arabera dagozkien diru-laguntzak egokitu ahal izango dituzte, eta ezin izango diete inolako laguntzarik eman hautaketa-prozesuan edo lan-jardunean sexua dela-eta bereizkeria eragiten duten elkarte edo erakundeei.\nUdalgintzan, EAEko udaletako %24,7an soilik daude emakume alkateak, eta euskal herritarren %18,82 ordezkatzen dute. 2015ean, alderdi politikoek %32,58an soilik aukeratu zituzten emakumeak hauteskunde-zerrendako zerrendaburu, eta, iraunkortasunari dagokionez, emakumeek abiadura motelagoan igo ohi dira mailaz, baita lidergoan denbora gutxiago iraun ere.\nEuskadin gehiengoa duten sindikatuen artean, batean soilik dago emakume bat Idazkari Nagusi; era berean, Euskadin egoitza duten erakunde finantzarioetako batean ere ez dago emakumezko lehendakaririk, eta erabakitzeko organo garrantzitsuenetan %22,6 soilik dira emakumeak.\nElkarteetako emakume eta gizonen parte-hartzeari buruzko ehunekoei dagokienez, generoko ezberdintasun nabaririk izan ez arren, tradizioz rol femeninoa duten elkarteetan gehiago dira emakumeak: hezkuntza, erlijio, garapenerako lankidetza eta gizarte-laguntzako elkarteetan. Kirol, politika, sindikatu, lanbide, arte eta herritarren esparruko elkarteetan, aldiz, nagusitasun txikiagoa dute.\nBestalde, emakumeen elkarteek, oro har, aurrekontu eta eragin-gaitasun mugatua izan ohi dute udal politiketan.\nEgoera horren JAKITUN, Portugaleteko Udalak Txosten europarreko gomendioak eta Emakumeek eta Gizonek Tokiko Bizimoduan izan behar duten Berdintasunerako Europako Gutunetik eratorritako konpromisoak onartzen ditu, baita emakume eta gizonen berdintasunerako 4/2005 Legean ezarritako betebeharrak ere, honako honetarako konpromisoa hartzeaz gain:\nKontsultarako eta erabakiak hartzeko organoetan emakume eta gizonen ordezkaritza orekatua eta tokiko edozein organotarako izendapenak bermatzea, betiere, sexu batek ere ez dezan izan %40tik beherako ordezkaritza (emakumeen parte-hartzea sustatzeko egitura espezifikoetan izan ezik).\nZenbait mekanismo ezartzea, hautatutako emakume ordezkariak eskumen-banaketa edo funtzio-esleipen estereotipatuen edo bestelako diskriminazio- edo jazarpen-moduen eraginpean izatea eragozteko.\nParte-hartzea eta bizitza pertsonal eta familiarra uztartzea ahalbidetzen duten neurriak hartzea, ordutegien eta lan-metodoen eta herritarrei laguntzeko sistemen bidez.\nSexuaren arabera bereizitako estatistikak jaso, bideratu eta publiko egitea, itxura sistematikoa emateko, tokiko esparruan emakumeen parte-hartzearen bilakaeraren jarraipena egin eta analisi horren araberako neurri zuzentzaileak ezartzeko.\nEmakumeen parte-hartzea indartuko duten espazioak eta sareak sendotzea, hala nola, emakumeen etxeak, jabekuntza eskolak eta/edo udal berdintasuneko kontseiluak, eta, besteak beste, emakume hautetsientzako Virginia Woolf Basqueskola jabekuntza-eskolako programan parte har dezaten ahalbidetzea.\nUdalerriko emakumeen ahalduntzea eta parte-hartze soziopolitikoaren sustapena ahalbidetzen duten ekintza espezifikoak ezartzea modu inklusiboan, batez ere, gutxiengoen taldeko kideak diren emakumeei dagokienez.\nUdalerrian gauzatzen diren parte-hartze prozesuek genero ikuspegia kontuan hartzen dutela bermatzea.\nUdaletako berdintasun sailetan eta gainerako udal sailetan neurri horiek gauzatu ahal izateko baliabide nahikoak jartzea.\nEmakumeen parte-hartze sozial eta politikoa indartzeko xedez, alderdi politikoei eskaera egiten diegu konpromiso hauek beren gain har ditzaten eta beste eragile politiko eta sozialentzat ereduzkoak diren neurriak har ditzaten.\nJaitsi adierazpena (PDF, 164 KB )


Festa erotikorako beharrezkoak - - Guaixe.eus\nFesta erotikorako beharrezkoak\nOlatz Berastegi, Lilima Taldea 2015-05-29 08:00\nPresaka bizi gara, baita aisialdian ere. Hiri bat lau egunetan ikusi nahi dugu, eta atsedenik hartu gabe zeharkatzen dugu. Nahi baino lehen eiakulatzen duten gizonak ugaritzeak ez gaitu harrituko. Baldintza estresatu hauetan, nola dastatu, bada, gure kitzikapen uneak? Ikuspuntu aldaketan egon daiteke gakoa: adibidez, aurrerantzean ahalegina egin dezakegu sexualitatea eta aisialdia beste era batera lotzen, eta bizitza sexuala beste arloen aurretik ipintzeko aukera balioetsi dezakegu, lehentasun bihurtuz.\nBaina, nola egin dezakegu hori? Egunero batetik bestera gabiltza, mila gauza egin nahian… adibidez, gaixotzen garenean, munduko denbora guztia daukagula ikusten dugu. Une horietan, lehentasuna hartzen du gure osasuna zaintzeak; denbora benetan erlatiboa baita. Jabetu behar dugu, lehentasunezkotzat jotzen ditugun gauza horietan joaten zaigula denborarik gehien.\nIkuspuntu berriak hartzen has gaitezke, beraz. Esaterako, bat-batekotasunaren mitoa albora dezakegu; oso zabaldua dago bat-batekotasunaren mitoa: kontaktu erotikoak bat-batekoak behar dutela izan, ezin direla planeatu. Ikuspuntu honek mugatu egiten du sarritan bizitza sexuala garatzea eta aberastea. Jende askok uste du, kontaktu erotikoak bat-batekoak ez badira, orduan ez direla benetako jokabide erotikoak. Ideia hau tranpa potoloa izan daiteke.\nDenbora librea ondo antolatzen ez denean, askotan, galdu egiten da. Gure gaiarekin berdin gerta daiteke. Ohiko bikotea badugu, txandaka, bat izan daiteke festa erotikoen arduraduna, eta berak har dezake ekimena, festa horren xehetasunez arduratuz.\nBatzuetan, aurretik izandako esperientziak onak izan ez badira, desanimatu egin gaitezke, eta, ondorioz, topaketa erotikoari edo autoerotismoari bere denbora eta garrantzia kentzeko joera izan dezakegu. Beraz, zerotik hasi eta esperientzia positiboak izaten saiatzea izango da gakoa. Esperientzia positiboak errepikatzeko joera dugu.\nBaina, nola lortu esperientzia positiboak? Bi orrialdeotan ezin dugu guztia zehaztu, baina bai oinarrizko baldintza batzuez hitz egin. Hasteko, bost zentzumenei protagonismoa ematea komeni da, guztiei: entzumena, usaimena, dastamena, ukimena eta ikusmena. Eta hauek ematen dituzten aukerak ireki, probatu. Larruazalak, esate baterako, bi metro karratu ditu batez beste! Larruazala organo sexuala da: dastatu, ukitu, ikusi, usaindu… era askotara.\nBestalde, garrantzitsua da sexu harremanez hitz egitea. Bikote edo norbanako askorentzat ez da zilegi desioez hitz egitea, edo larrua jo ondoren balorazioak egitea: zer gustatuko litzaigukeen berriro egitea, zer aldatu nahi genukeen, zer ez dugun batere atsegin…\nBestetik, denbora saldu eta erosi egiten dugu. Saldu, gehienetan lantokian, diruaren truke. Erosi ere egin dezakegu: beste norbaitek egin ditzakeen gauzak delegatuz: etxeko garbiketak, auto konponketak, haurrak zaintzea… Norberak baloratuko du zein prezio jartzen dion bere denborari. Sinesgaitza eman dezake, baina hala da. Denok gure askatasuna kudeatzen dugu, eta aukeratu ditugun lehentasunek beste aukerak mugatzen dituzte. Gure esku dago erabakitzea (geure gaitasunen baitan) zenbat inbertitu nahi dugun gure bizitza sexuala aberasteko, bikotea izan ala ez.\nHortaz, nahi dugunari 'bai' esan eta besteari "ez" esan beharko diogu. Azken aukera hau ez da hain erraza izaten, baina "ez" esaten ikasteko teknikak eta moduak badaude, baita liburuak ere.


Musika ere, titularretan • ZUZEU\nMusika ere, titularretan –\nMaddi Ibaibarriaga Zubikarairen azken zuzenekoa Berri Txarrak taldearena izan da, eta lehen kaseta, Itoizena. Lea Artibaiko Hitzan kontatu digu.\nNire lehenengo kaseta Itoizena izan zen. Aititaren etxera joan nintzen domeka batean bazkaltzera eta irratian Mutrikuko taldea deskubritu nuela kontatu nuen. Hurrengo asterako, osaba Jabierrek Itoizen kaseta ekarri zidan: nire lehenengo kaseta. Musika asko eta denetarikoa entzuten zen gurean: klasikoa, domeka goizetako Pablo Milanes edo Silvio Rodriguez, kotxeko Benito, haur kantak… denetik. Baina Itoizena izan zen NIRE lehenengo kaseta. Buruz ikasi nituen kantak, dantzan egiten nuen, musika bakarrik zegoen zatietan emozionatu egiten nintzen, Mafalda eta Zakilixut komiki tira berean zeudela uste nuen eta Mutrikutik pasatu bakoitzean lau teilaturen gainean egon daitekeela pentsatzen nuen, kale estu eta xarmaz beteriko haietan.\nPentsatzen jarri naiz, gaur egungo nerabeek ba ote daukaten euren talde kuttuna, letra guztiak buruz ikasten diren talde maitatu hori. Gaur egun ia ez baita oparitzen kasetik, CD-rik edo talde batena (bakarrik) den ezer. Youtube Itsaso zabala da gure arrantza selektiborako. Edozein euskal talderen kanta youtuben jarri eta beti amaitzen dugu Aske maitte edo Aldapan gora entzuten Youtuberen aginduz. Baina sekula ez Gatiburen edo Huntzaren kanta ezezagunik.\nHorrek eraman nau pentsatzera musikaren munduan ere titularren munduan bizi garela. Single-ekin konformatzen gara, gehien entzuten den kantu horren fan egin, eta ez dugu musikari horren ibilbidean gehiago sakontzen.\nZutabea honaino idatzita neukan zapatuan Berri Txarrak ikustera joan nintzen arte. BEC gainezka. Jendea, gogotsu. Fanak eta fanagoak. Gure alboan oso gazteak zirenen kuadrila bat zegoen, letra guztiak goitik behera kantatzen. Zutabe hau gogoan, “klaaro, hau azkenengo CD-koa delako” pentsatu nuen. Baina ez, spoilerra apurtu zidaten nerabeek. Oraingo, lehenagoko, eta hasieretako kanta guztiak kantatu zituzten goitik behera Gorka Urbizurekin batera-batera. Harrituta eta pozik hartu nuen, “ño! hauek ere badaukate ba musika talde kuttuna eta sakonean ezagutzen dutena”. Zutabea aldatu beharrean egon arren, harrotasuna ere sentitu nuen “gure” nerabe horienganako.\nEgunak joan ahala pentsatu dut, Berri Txarrak handia ere gazte horientzat ez ote den euskal talde-titular eta bakar. Eta izango da agian. Baina bestalde, uste dut Berri Txarrak taldeak lortu duela (eta ez da talde bakarra izango) titularretatik haragoko musika egitea. Pixka bat lasaitu ninduten entzule haiek youtuben arakatzeko egindako saiakeragatik beragatik, bakarrik. Beude horrelako gazteak. Ez dadila haria eten.\nArgazkia: Dani Arrizabalaga\ndiskoak, musika, Nerabeak


Biomak Euskal Herrian - Wikipedia, entziklopedia askea.\nBiomak Euskal Herrian Euskal lurraldean egun dauzkagun antzeko ezaugarri ekologikoak eta klimatikoak dauzkaten area geografikoak dira.\nBertako biomak gure baldintza klimatiko eta ekologikoen aniztasunaren ondorio dira. Euskal Herria txikia bada ere (20.894 km2 baino ez ditu), orografiaren, klimaren eta gizakiaren eraginaren ondorioz, bioma ugari aurki ditzakegu. Oro har, biomak klimaren arabera banatzen direla esan dezakegu.\nGaur egun, gure planetan ia ez dago guztiz “naturala” den ingurunerik, ez eta Euskal Herrian ere, gizakiak ia ingurune guztiak aldatu dituelako nolabait. Aldaketak handiagoak izan dira batzuetan besteetan baino, baina gizakiok oso eragin handia dugu biometan.\n1 Hostozabalen baso misto epela\n2 Tarteko bioma\n3 Bioma mediterraneoa\n4 Mendiko bioma\nHostozabalen baso misto epela[aldatu | aldatu iturburu kodea]\nHostozabalen baso misto epela izenez ezagutzen dena, Bizkaiko, Gipuzkoako, Arabako (Aiara, Zuia-Gorbeialdea) eta Nafarroako ipar-mendebaldean eta Iparraldean aurki dezakegu bioma mota hori.\nKlima ozeanikoa dugu, euri ugari egiten du urte osoan (500-1500 mm), haize heze atlantiarraren eraginez eta tenperatura epelak ditu, negu hotz samarrekin. Ingurune hauetako urteko batez besteko tenperatura 10º eta 20º artean ibili ohi da.\nLurraldea menditsua da, altuera handirik gabea. Ibaiak kostaldetik hurbil daude eta laburrak dira, arro txikikoak, emaritsuak eta higatzeko ahalmen handikoak.\nItsas bazterra koskatsua da eta hainbat itsasadar ditu: Bilbo, Urdaibai, Zumaia, Pasaia...\nHariztiek eta pagadiek osatzen dituzte baso nagusienak. Horiekin batera, gaztainak, urkiak, akaziak, sahatsak... Baina gizakiaren eraginez, jatorrizko basoak desagertu egin dira. Horien ordez, industriarako gaiak ateratzeko bestelako basoak (pinudiak, eukaliptoa) sortu dira Bizkaian, Gipuzkoan, Araban eta Nafarroan. Nekazaritzarako eta abeltzaintzarako belardiak, landak, baratzeak eta laboreak (artoa) lantzen dira.\nIngurune hau oso populatua dago, bereziki industrializazioaren ondorioz. Orduan, paisaia naturala ia erabat desagertu da.\nTarteko bioma[aldatu | aldatu iturburu kodea]\nEuskal Herriko ur-mugatik hegoaldera kokaturik dago, Añanatik Zangoza ingurura arte: Arabako lautada, Nafarroako sakana, Iruñeko arroa...\nMediterraneo eta kontinental arteko klima du. Euri gehiegi egiten ez badu ere, ez da bioma oso lehorra.\nIbai guztiak (Uda, Zadorra, Ega, Arga, Irati...) Ebron amaitzen dira eta emari handikoak dira, ura mendilerro nagusietatik jasotzen baitute.\nErliebe aldetik lautada da nagusi. Nekazaritzarako oso lur emankorra da.\nGiza jardueran nekazaritzak garrantzi handia du alde honetan: laboreak, garia, zekaleak, garagarra, patata... lantzen dira.\nBioma mediterraneoa[aldatu | aldatu iturburu kodea]\nMediterranear basoa Euskal Herriari dagokionez, Ebro ibaiaren inguruan kokatzen den bioma da, Arabako Errioxan eta Nafarroako Erriberan bereziki.\nHorko klima mediterraneo gogortua da. Euri gutxi egiten du, eta zenbat eta ekialderago, orduan eta lehorragoa da klima. Azkenean, Bardeetan basamortu itxurako paisaia agertzen zaigu.\nLautada handiak eta higadurak eragindako muino eta mendixkak ageri dira.\nEbroko ura baliatuz, ureztatze-lan garrantzitsuak egin dira nekazaritzarako. Nekazaritzak garrantzi berezia du alde honetan. Hor ditugu, adibidez, Errioxako mahastiak edo Erriberako barazkiak (piperrak, zainzuriak...).\nHorrez gain, mediterranear basoaren hainbat gune agertzen dira euskal kostaldean. Garai bateko landaretzaren banaketaren hondar bezala. Kostaldeko artadi zein artelatz basoak dira.\nMendiko bioma[aldatu | aldatu iturburu kodea]\nMendiko bioman basoak eta belardiak tartekatzen dira.\nBereziki, Pirinioetan aurkitzen da eta baita beste zenbait mendi garaitako gailurretan ere.\nAltueraren eta klimaren arabera, basoak eta belardiak tartekatzen dira.\nGizakiak basoak ustiatzen ditu zura, egurra eta egur-ikatza lortzeko eta, udan, artaldeak bazkatzeko, baina ez dago giza-biztanleria iraunkorrik, mendiko klima baitute inguru hauek.\nOrriaren azken aldaketa: 5 otsaila 2019, 22:42.


Mondragon Assemblyk cell tester & sorter bat instalatu du eguzki energiaren alorreko ikerketarako eta aplikazioetarako zentroan (Günam), Turkian - Mondragon Assembly\nMondragon Assemblyk cell tester & sorter bat instalatu du berriki Turkian, Eguzki Energiaren alorreko Ikerketarako eta Aplikazioetarako Zentroan (GÜNAM), Sunplast Enerjirekin elkarlanean, Turkian duen agente esklusiboa baita.\nHornitutako ekipoa silizio kristalinoko zeluletarako cell tester & sorter automatiko bat da, zeina azken belaunaldiko sistema bat den. Sistema horrek A+ kalitatea lortzen du denborako egonkortasunari, irradiantziaren unformetasunari eta kointzidentzia espektralari dagokienez.\nGÜNAMeko olatadun energia fotovoltaikoko programako buru RAŞIT TURAN doktoreak adierazi duenez, «sistema honekin zelulen neurketa zehatzak eta ezaugarritzeak egin ahal izango ditugu, eta hori funtsezkoa da gure ikerketa proiektuetarako. Izan ere, sistema oso azkarra eta zehatza da, bai eta oso trinkoa eta erabiltzen erraza ere».\nIGOR HERRARTE MONDRAGON ASSEMBLYk EMEA eskualderako duen salmenta zuzendari orokorra da eta berak esan zuenez, «plazerra izan zen GÜNAMekin elkarlanean aritzea, EMEA eskualdean dagoen ikerketa zentro nagusietako bat baita. Ekipoen fabrikatzaileok asko dugu ikasteko laborategietatik. Espero dugu GÜNAMekin elkarlanean jarraitzea, energia fotovoltaikoa energi iturri nagusia izatera iritsi dadin».\nMondragon Assembly eguzki panelak fabrikatzeko ekipamenduen fabrikatzaile ezaguna da munduan, eta giltza eskura erako ekoizpen lerroak eta sistema fotovoltaikoetarako makinak diseinatu eta saltzen ditu. Automatizazioaren sektorean 40 urte baino gehiagoko esperientziarekin, munduko erreferentea da ekipo eta multzo automatizatuen sektorean, eta bere bezeroei kalitate goreneko soluzioak eskaintzen dizkie, haien premietara egokituta.\nEguzki Energiaren alorreko Ikerketarako eta Aplikazioetarako Zentroa (GÜNAM) diziplina askoko zentro bikaina da eguzki energiaren zientziaren eta teknologiaren eremuan. 2009az geroztik, Turkiako Garapen Ministerioaren laguntza dauka. Bere azpiegitura aberatsari eta bere giza kapitalari esker, GÜNAM da gaur egun eguzki energiaren teknologien eta kontzentrazio fotovoltaikoko eguzki energia termikoaren garapenaren alorreko zentro nazional nagusia eta osotuena, bai eta zeharkako teknologikoei lotutakoari dagokionez ere, hala nola errendimendu handiko eraikinak eta sare eta hiri adimendunak, eremu horretan mundu mailako eragilea izan nahi du eta.


Darfurko haur euskalduna — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Darfurko haur euskalduna\nDarfurko haur euskalduna\nLuistxo Fernandez 2007/09/04 09:38\nAiherran, Nafarroa Beherean, bizi diren lagun batzuk dira Eñaut eta Patrizia. Hiru seme-alaba dituzte, baina beste bat adoptatuko dute laster, Darfurkoa. Gutuna zabaldu dute lagunen artean.\nDarfurreko haur bat Otamendian\nGutun honen bidez, hartu dugun erabaki baten berri eman nahi dizuegu, eta zuen laguntza eskatu ere.\nAste batzuen buruan, Darfurreko haur umezurtz bat hartuko dugu gure familian : Otamendian 5etik 6 izatera pasako gara.\nL'Arche de Zoe gobernuz kanpoko erakundeak Darfurretik 10 000 haur umezurtz ateratzea erabaki du, han ez baitute bizitzeko esperantzarik, azken urteetan bizi duten gerlarengatik. 1 000 haur Frantziako estatura ekarri nahi dituzte, 250 inguru lehen operazio honetan.\nHorra zenbait datu, Nazio Batuen bilanetatik hartuak : azken lau urteetan 2 000 000 jende desplazatuak izan dira Darfurren (Sudan), 1 195 hiri edo herri osoki suntsituak, 200 000 pertsona bederen hil dira, eta orotara gatazka horrek 4 000 000 pertsonei eragiten die.\nOndorioz, Lapurdi eta Baxe Nafarroako 5 familia engaiatu gara Darfurreko haur umezurtz bat hartzera, 5 urte petikoa. Arche de Zoe erakundeak eginen duen operazio horren finantzatzeko, familia bakoitzak 1 400 euro ordaindu dugu. Baina azken berrien arabera, dirua eskas da.\nBestalde, haurrak etxean hartuko dituzten familiak kolektibo batean antolatu gara, hainbat arazori aurre egiteko : prozedura administratiboak, abokaten gastuak, osasun gastuak, eta abar. Kolektibo hori COFOD deitzen da (Collectif des Familles pour les Orphelins du Darfour), eta haurrak etorri bezain laster COFODek ditu gauza guziak kudeatuko, Arche de Zoe-ren betebeharra haurrak ekartzera mugatzen baita. COFODek dirua behar du bere beharrei aurre egiteko.\nUlertu duzuen bezala, zuei zuzentzen gara, gure erabakiaz informatzeaz gain, diru-laguntza eskatzeko. Diru-laguntza COFODen izenean egin behar da. Zuen jestuaren eskertzeko, karta postal batzuk inprimatu ditugu, eta berantago emanen dizkizuegu.\nMilesker zuen arretarengatik. Milesker ere mezu hau zuen inguruan ahal bezain zabal hedatzeagatik.\netiketak: elkartasuna, darfur\nTxadeko kontu ilun hori gertatu baino lehenago, pare bat egun lehenago, berriz idatzi ziguten lagun hauek:\nIraila hastapenean idatzi genizuen, gure etxean Darfurreko haur umezurtz bat hartzeko proiektua azalduz, eta laguntza eskatuz. Arche de Zoe erakundeak 250 haur inguru ekarri nahi zituen frantziako estatura lehen operazio batean. Operazio hori bihar bururatuko da, dena ongi baldin badoa. 100 bat haur umezurtz baizik ekartzea ez dute lortu, hainbat arazo direla medio. Hala ere Arche de Zoek Darfurren bildu dituen eta ekarri ahal izan ez dituen hainbat haur han artatzeko konpromisoa hartu du, bederen 2 urtez.\nGaur jakin dugu gure etxera ez dela haurrik etorriko ; eskaera egin zuten familia anitz kasu hortan dira, Euskal Herriko familia guziek ukan dugu berri hori.\nGure abentura hortan gelditzen da, beraz. Hala ere kontent gira egin ahalak egiteagatik haur umezurtz horien laguntzeko. Adi egonen gara Darfurreko egoerari...\nLaguntza eskaini diguten guziak eskertu nahi ditugu, haien berotasunak eta sustengua beharrezkoak izan ditugu hilabete hauetan.\nAinitzek diruz lagundu nahi izan dute operazio hori. Bada ez bada ere, eman diguzuen dirua ez dugu oraino igorri, segur izan nahi ginuen ongi pasatzen zela. Beraz dirua itzultzeko prest gara. Zuekin harremanetan sartuko gara hortarako.\nHau idatzi eta gutxira, Txadekoa. Eta hortik datozen informazioak: ez direla umezurtzak, Gobernuen jarrera indignatu eta irmoa (ordura arte isilik zeudenak), eta susmoak laguntza eman nahi zuten familia batzuen gainean: kolonialismo eta bahiketa asmoetatik ezin urrunago dauden familia batzuk.\nBeste gutun bat gute lagunengandik. Bertsio mediatiko eta ofizialetatik urrun, Txaden gertatu denaz guraso euskaldun hauek pentsatzen dutena.


Agur Etxebeste! pelikularen grabaketa hasi da\nAupa Etxebeste!film arrakastatsua 2005ean estreinatu zuten Asier Altuna eta Telmo Esnal zuzendariek, eta haren segida izango den lana sortuko dute, Agur Etxebeste! izenburupean. Aste honetan bertan hasiko dira pelikula grabatzen eta sei aste iraungo du filmaketak. Zuzendariek tramaren inguruko pista asko eman ez dituzten arren, lantalde tekniko eta artistiko berdinarekin 14 urte beranduago lan egitea opari bat dela adierazi dute. Pelikularen zati handiena Bergaran grabatuko dute oraingoan ere. Istorioaren protagonista familia bera da baina bigarren zatirik ez dela, pelikula desberdin bat dela argitu dute zuzendariek. Entseguak ongi joan direla eta lanean hasteko gogoa dutela adierazi dute. Etxebeste familia osatzen duten Ramon Agirre, Elena Irureta, Iban Garate eta Paco Sagarzazu aktoreak ere gogotsu azaldu dira elkarrekin lan egiteko. Euren pertsonaien eboluzioa islatzea erronka polita izango dela adierazi dute eta aurreko pelikulak izan zuen harrera ona errepikatzea espero dute. Handia eta Loreak bezalako pelikulek izandako arrakasta aprobetxatuz eta azken euskal filmen maila onarekin jarraituz, komediaren arloan ere euskarazko proposamenak izatea ona dela adierazi dute. Aupa Etxebeste!-k 11 astez lortu zuen zinema-aretoetan egotea, eta euskarazko pelikularik ikusiena izan da Handia filma estreinatu zen arte. Publikoaren saria ere jaso zuen Donostiako Zinemaldian eta egun jende asko oroitzen da filmaz. Agur Etxebesteren sinopsiak azaltzen duen bezala, aurreko filmari jarraipena ematen zaio. Patrizio Etxebeste alkate izatera iritsi da baina osasun arazoengatik Maria Luisa bere emaztea izendatu du herriko alkate eta udaletxeko funtzionamendua goitik behera aldatuz azken honek. 2019an ikusiko dugu zer estualdi pasatzen dituzten Etxebestetarrek, baina garbi dago umorerik ez dela faltako.\n"Chichinabo Cabaret" musikala Euskalduna Jauregian egongo da ikusgai abuztuaren 30tik irailaren 6ra\nFelipe Lozak zuzendutako obra Pabellon 6-en aurkeztu zen 2015ean eta oraingoan Euskalduna Jauregira egin du salto. Bertan, Sestaoko gazte langabetu baten buruan sartuko dira ikusleak, bere neuronak ezagutu eta zer sentitzen duen ikusi eta entzun. Kritika soziala ere badu obrak, aktoreek eta egileek adierazi dutenez, krisia pairatzen duen gazte baten inguruko istorioa baita.\nVolskwagenek zortzi egunez itxi nahi du Landabengo fabrika\nAldi baterako erregulazio espedientea negoziatzen hasi dira Volkswagen Nafarroako zuzendaritza eta sindikatuak. Zuzendaritzak, irailaren 3an hasita, 8 egunez itxi nahi du fabrika motorrak falta zaizkiolako. Sindikatuek erregulazioa eragotzi nahi dute eta, adierazi dutenez, ostegunera bitarte luzatuko da negoziazioa.


Mobilizazioa egingo dugu Transportes Hombres Barreirako lan baldintzen murrizketen eta jazarpen sindikalaren aurrean | LAB SINDIKATUA\nEkintza Sindikala Mobilizazioa egingo dugu Transportes Hombres Barreirako lan baldintzen murrizketen eta jazarpen sindikalaren...\nDuela hilabete bat, lehiakortasun faltaren aitzakian, Iruña Okan kokatuta dagoen Transportes Hombres Barreiran lan egiten duten ia 80 gidariei eragiten dien lan baldintzen murrizketak ematen ari dira.\nHasiera batean, enpresa bertako langile guztiei ia %23ko soldata murrizketa egiten saiatu zen, baita dieten murrizketa ere. Langileriak ez zuen soldata murrizketa hau onartu, eta orduan enpresa aldebakartasunez berauek aplikatzen hasi da.\nLangileen erdia Galizian bizi da, eta betidanik bi furgoneta izan dituzten arren asteburutan bertara joan ahal izateko, orain enpresak eskubide hau ere murriztu du eta gidariak astebururo etxera haien kaxa itzultzera behartzen ari ditu\nGainera, hilabete honetan enpresak larunbat eta igandetan lan egiten zuten gidariei orain arte ordaintzen zien asteburuko plusa ordaintzeari utzi dio.\nHonekin batera, enpresan gehiengoa duen LAB sindikatuko delegatuak enpresaren zuzendaritzaren aldetik isekak eta hertsapenak sufritzen ari dira, enpresaren eskaerak aplika daitezen presionatzeko. Furgoneta erabiltzeko orduan ere diskriminatuak izaten ari dira, dagoeneko badirelarik 4 aste beraien kasa Galiziara hurbildu behar izan dutela.\nLAB-etik ez ditugu gure delegatuekiko edota langilekiko mehatxurik edota txantairik onartuko, ez dugu utziko mozkinak eta irabaziak langileen bizkarretik eta hauen eskubideen kontura hobetzerik.\nEgoera honen aurrean, datorren apirilaren 24an Gasteizko epaitegietan LABen delegatuen aurka ematen ari den jazarpen sindikala dela eta epaiketa burutuko da. Hori dela eta, epaitegien aurrean 11:30etan burutuko den kontzentrazioan aprte hartzeko deia luzatzen dugu.


EBAZPENA, 2020ko ekainaren 17koa, Kanpo Harremanetarako idazkari nagusiarena, zeinaren bidez deialdia egiten baita Flandria eta Gales eskualde estrategikoekin lankidetza teknikoko proiektuak 2020-2021ean egiteko laguntzak emateko. - Eusko Jaurlaritza - Euskadi.eus\nAipatutako dekretuaren 6. artikuluarekin bat etorriz, bidezkoa da deialdia egitea kanpoko eskualde estrategiko batekin edo gehiagorekin lankidetza-proiektuak 2020-2021ean egiteko laguntzak emateko; Lehendakaritzako 2020rako Dirulaguntzen Plan Estrategikoan daude sartuta laguntza horiek; plan hura Lehendakaritzaren idazkari nagusiaren 2020ko otsailaren 5eko Ebazpenaren bidez onartu zen.\nFlandria eta Gales Europako eskualde estrategikoak dira, eta Euskadik horiekin sinatu du elkar ulertzeko memorandum bat edo asmoen adierazpen bat, dekretuan jasota dagoen bezala. Deialdi hau da, hain zuzen, bi komunitateen onerako proiektuak eta ekintzak koordinatu eta gauzatzeko lankidetzaren zehaztapen bat, eta aipatutako memorandumean eta asmoen adierazpenean jasota dago.\nEbazpen honen xedea da: deialdia egitea Flandria eta Gales Europako eskualde estrategikoetako pertsona juridikoekin egiten diren bi aldeko jarduera- eta lankidetza-proiektuak 2020-2021ean finantzatzeko laguntzak emateko, honako hauetan jasotako gaiei buruz:\nEuskadiren eta Flandriaren artean 2015eko ekainaren 1ean sinatutako asmo-adierazpena:\nKreditu osoa 40.000 eurokoa da, Euskal Autonomia Erkidegoaren Aurrekontu Orokorren kargura, Flandria eta Gales Europako eskualde estrategikoekin 2020-2021erako lankidetza teknikoan aritzeko proiektuei laguntzeko.\nDiruz lagundu daitezkeen proiektuen arabera, Flandria eta Gales Europako eskualde estrategikoetara joan behar duten Euskal Autonomia Erkidegoko pertsonen bidaia- eta egonaldi-gastuak:\nMartxoaren 26ko 47/2019 Dekretuan eskatutako baldintzak betetzen dituzten pertsonek telematikoki egingo dituzte eskabideak, Euskal Autonomia Erkidegoko Administrazio Publikoaren egoitza elektronikoaren bidez: https://ww.euskadi.eus/zerbitzuak/1089603, hor eskuragarri baitaude kanal elektronikoaren bidez izapidetzeko zehaztapenak, ereduak eta formularioak.\nEskabideak aurkezteko epea hilabetekoa izango da, ebazpen hau Euskal Herriko Agintaritzaren Aldizkarian argitaratu eta hurrengo egunetik hasita.\nEpe hori igaro eta gero (jakinarazpen-egunaren biharamunetik kontatzen hasita), eta eskatutako agiriak aurkeztu ez badira, eskaerari uko egiten diola ulertuko da, baldin eta lehenago ebazpena ematen bada Administrazio Publikoen Administrazio Prozedura Erkidearen urriaren 1eko 39/2015 Legearen 21. artikuluan aurreikusten diren baldintzetan.\nDirulaguntza-eskaerak martxoaren 26ko 47/2019 Dekretuaren 11.3 artikuluan aipatzen den Ebaluazio Batzordeak aztertu eta ebaluatuko ditu, zeinak kide hauek izango baititu:\nBatzordeburua: Leyre Madariaga Gangoiti, Kanpo Harremanetarako zuzendaria.\nBokala: Iñaki Serrano Lasa, Europako Gaietarako Zuzendaritzako goi-mailako teknikaria.\nIdazkaria: Eloísa Susaeta Azcoitia, Europako Gaietarako Zuzendaritzako goi-mailako teknikaria.\nAraudi hauek ezarritakoaren mende daude ebazpen honek aipatzen dituen laguntzak: Administrazio Publikoen Administrazio Prozedura Erkidearen urriaren 1eko 39/2015 Legea; Dirulaguntzei buruzko azaroaren 17ko 38/2003 Lege Orokorra; Euskal Autonomia Erkidegoko Ogasun Nagusiaren Antolarauei buruzko Legearen testu bategina onesten duen azaroaren 11ko 1/1997 Legegintzako Dekretua; eta martxoaren 26ko 47/2019 Dekretua, Bazkide Estrategikoen Sareko kanpoko eskualdeekin lankidetza teknikoan aritzeko proiektuei laguntzak ematea arautzen duena.


Irekia Eusko Jaurlaritza - Gobierno Vasco :: EBko Kontseiluan, Artolazabalek proposatu du gazteriarentzako partaidetza-guneek adineko pertsonekiko elkarrizketari lehentasuna ematea, ekintzailetza sustatzea eta emakume gaztea kontuan hartzea.\nEBko Kontseiluan, Artolazabalek proposatu du…\n\nEBko Kontseiluan, Artolazabalek proposatu du gazteriarentzako partaidetza-guneek adineko pertsonekiko elkarrizketari lehentasuna ematea, ekintzailetza sustatzea eta emakume gaztea kontuan hartzea. Iturria: Irekia\n\nLA COMISARIA EUROPEA DE JUVENTUD MARIYA GABRIEL, LA SAILBURU BEATRIZ ARTOLAZABAL Y EL EMBAJADOR DE REPER RAUL FUENTES PHOTO CONSEJO UE Iturria: Irekia\n\n29_11_2021_BRUSELAS_CONSEJO_UE_B__1_.jpg Iturria: Irekia\n\n29_11_2921_ARTOLAZABAL_CONSEJO_UE_K.png Iturria: Irekia\n\n29_11_2021_CONSE_EU__1_.jpg Iturria: Irekia\n\n29_11_2021_CONSE_EU__3_.jpg Iturria: Irekia\n\n29_11_2021_CONS_EU__1_.jpg Iturria: Irekia\n\n29_11_2021_CONSE_EU__2_.jpg Iturria: Irekia\n\n29_11_2021_CONS_EU__2_.jpg Iturria: Irekia\n\n29_11_2021_CONSE_EU__4_.jpg Iturria: Irekia\n\n29_11_2021_CONS_EU_YOUTH_ARTOL.jpg Iturria: Irekia\nHirietako eta autonomia-erkidegoetako Eusko Jaurlaritzaren sei hilean behingo ordezkaritza Hezkuntza, Gazteria eta Kiroleko Ministroen Kontseiluan\nGure ustez, arreta berezia jarri behar zaio emakume gazteak espazio zibikoetan eta estrategia sektorialetan betetzen duen paperari.\nBeharrezkoa da gazteek parte hartzeko sistema aurreratuak definitzea, gazteekin elkarrizketa instituzionala eta soziala izateari esker.\n2022ko Gazteen Europako Urtea gure bizimodu europarraren sustapenean oinarritutako zigilu europar bati forma emateko aukera bat da, gure herritarrak eta gure balioak babestuz.\nGazteentzako Gune Zibikoak, estatuz azpiko politiketatik garatzen direnak, hurbileko, tokiko eta eskualdeko ingurunearen isla, EBn beren etorkizunerako adostutako politika eta estrategietarako aukera.\nBrusela 2021 XI 29\nEusko Jaurlaritzako Berdintasuneko, Justiziako eta Gizarte Politiketako sailburu Beatriz Artolazabalek proposatu dio Europar Batasuneko Kontseiluari, autonomia-erkidegoen eta hiri autonomoen izenean, gazteentzako topaguneek, lankidetzakoek eta partaidetzakoek foro izan behar dutela, eta foro horietan lehentasuna eman behar zaiola gazteen eta adinekoen arteko elkarrizketari; ekintzailetza sustatu behar da, eta Emakume Gazteak eta Gazteen Migrazioa kontuan hartu behar dira.\nArtolazabalek Bruselan hitz egin du Europar Batasuneko Hezkuntza, Gazteria eta Kirol Ministroen Kontseiluan, sei hilean behingo ordezkaritza autonomikoaren barruan, Espainiak EBren aurrean duen Ordezkaritza Iraunkorrean duen enbaxadorearekin batera. Sailburuarekin batera, Marta Marín Eusko Jaurlaritzak Europako erakundeen aurrean duen ordezkaria izan da.\nGure ustez, eskualde eta gobernu autonomoek arreta berezia jarri behar diote emakume gazteak gizarte-guneetan eta sektore-estrategietan duen zereginari. Halaber, beharrezkoa da gazteek parte hartzeko sistema aurreratuak definitzea, gazteekin elkarrizketa instituzionala eta soziala izateari esker. Gazteen parte-hartze prozesuetako online tresnak eta komunikazioak funtsezkoak dira.\n«Covid-aren eraginak erakutsi du beharrezkoa dela arreta gazteen osasun mentalean jartzea. Gaur egun, gazteen parte-hartze prozesuetako online tresnak eta komunikazioak oinarrizkoak dira», adierazi du Artolazabalek EBko Gazteria Ministroen Kontseiluan.\nArtolazabal sailburuaren arabera, gazteentzako gune berrietarako planteatzen diren ekimenek zehatzak eta etorkizuneko belaunaldien beharretatik hurbil egon beharko dute.\n"Nola mantendu Gazteentzako Gune Zibikoak eta agintarien babesa jaso hainbat mailatan?" Galderari erantzunez, Artolazabalek uste du kontuan hartu behar dela eskualde eta hirien zeregina Gazteriaren sustapenaren eta bultzadaren adibide bat dela. Era berean, COVID ren testuinguruan egindako kudeaketan\n«Estatuz azpiko politiketatik garatzen diren gazteentzako Gune Zibikoak ingurune hurbilenaren, tokikoaren eta eskualdekoaren isla dira, eta aukera emango dute etorkizunean Europar Batasunean adostutako politikak eta estrategiak garatzeko», azpimarratu du sailburuak. «Pasabide egokia da NEXT Generation EU Berreskuratzeko Eskualde Planetan sartutako proposamen eta ekimenetan». Era berean, uste dugu beharrezkoa dela gazteei lehentasunezko zeregina bermatzea Europar Batasunaren diseinuan eta garapenean.\nArtolazabalen arabera, Europako Batzordeko presidente Úrsula Von der Leyenek 2021eko irailaren 15ean Europar Batasunaren Eztabaidan emandako hitzaldia horren adibide bat izan da, izan ere, Gazteak, klima aldaketarekin eta Next Generation EU funtsekin batera, lehentasuntzat hartzea azpimarratu du. Bat gatoz: gazteak egon behar du Europaren Etorkizunari buruzko Konferentziako eztabaidetan.\nEBko Hezkuntza, Gazteria, Kultura eta Kirol Kontseilua 2021eko azaroaren 29an eta 30ean garatuko da. Besteak beste, honako gai hauek jorratuko dira: ikaskuntza mistoaren ikuspegiei buruzko eztabaida, hezkuntza eta gaitasun digitalak, gazteen partaidetza konstruktiboa erraztuko duten espazio zibikoak, ikus-entzunezko edukien eta eduki mediatiko europarren eskuragarritasuna eta lehiakortasuna, eta Europako kirol-eredu bat.\nZortzigarren Elkarrizketa Zikloa\nKontseiluaren asmoa da ministroek ebazpen bat onartzea, Europar Batasunak gazteriarekin duen elkarrizketaren zortzigarren zikloaren emaitzak alderdi interesdunen aldetik aitortzea eta jarraipena egitea bermatzeko. Elkarrizketa hori foro bat da, gazteriaren arloko Europako lankidetzaren lehentasunei, aplikazioari eta jarraipenari buruzko etengabeko gogoeta eta kontsulta egiteko. Halaber, ministroek Gazteentzako EBren Estrategiaren aplikazioari buruzko Ondorioak eta 2022-2024rako gazteriaren arloko lan-planari buruzko Ebazpena onartzea espero da.\nBihar, asteartea, Europako ikus-entzunezko edukien eta eduki mediatikoen eskuragarritasunaren eta lehiakortasunaren hazkundeari buruzko ondorioak ere onartuko ditu Kontseiluak. Era berean, ministroek kulturari, kalitatezko arkitekturari eta eraikitako inguruneari buruzko Ondorioak onartzea espero da, «Europako Bauhaus Berria» ekimenaren funtsezko elementu gisa. Europako Bauhaus berria Ministroek kultur ondareari eta ondare eskubideei buruzko orientazio eztabaida izango dute garapen iraunkorraren eta Europaren etorkizunaren testuinguruan\nMinistroak Europako kirol-eredu baten funtsezko ezaugarriei buruzko ebazpen bat onartzen saiatuko dira, eta azpimarratuko dute, besteak beste, elkartasun finantzarioa balioetan oinarritutako kirol antolatuaren funtsezko ezaugarria dela. Halaber, bizitza osoko jarduera fisikoari buruzko ondorioak landuko dira. Ministroek, gainera, orientazio-eztabaida izango dute kirolarien lasterketa dualei buruz.\n29_11_2021_BRUSELAS_CONSEJO... 200 KB (jpg)\n29_11_2921_ARTOLAZABAL_CONS... 500 KB (png)\n29_11_2021_CONSE_EU__1_.jpg 200 KB (jpg)\n29_11_2021_CONSE_EU__3_.jpg 6 MB (jpg)\n29_11_2021_CONS_EU__1_.jpg 6 MB (jpg)\n29_11_2021_CONSE_EU__2_.jpg 9 MB (jpg)\n29_11_2021_CONS_EU__2_.jpg 10 MB (jpg)\n29_11_2021_CONSE_EU__4_.jpg 6 MB (jpg)\n29_11_2021_BRUSELAS_CONSEJO... 100 KB (application/vnd.openxmlformats-officedocument.wordprocessingml.document)\nMariya Gabriel, Raúl Fuentes, Aurelio Fernández, Pilar Duran


Udalerriak sare instituzionalean sartuko dituen Udal Legea nahi du EAk, Lurralde Historikoen Legea aldatuz | EA - Eusko Alkartasuna\nHasiera » Gaurkotasuna » Udalerriak sare instituzionalean sartuko dituen Udal Legea nahi du EAk, Lurralde Historikoen Legea aldatuz\nUdalerriak sare instituzionalean sartuko dituen Udal Legea nahi du EAk, Lurralde Historikoen Legea aldatuz\nArgitaratua honek egina: Prentsa Bulegoa data Mar 10, 2010 honetan: Gaurkotasuna\nPello Urizarrek Udal Legea onartzearen beharra nabarmendu du gaur Gasteizen, udalerriak behin betiko Euskadiko sare instituzionalean eta finantzieroan sartzeko, eta horretarako Lurralde Historikoen Legea aldatzearen alde agertu da. Hona hemen EAko idazkari nagusiaren hitzaldia, hitzez hitz:\nUdal Legeaz hitz egiteko deitu dizuegu, Jaurlaritzak lege-proiektua gutxi barru aurkeztuko duelako eta Eusko Alkartasunarentzat gai horrek lehentasun berezia daukalako.\nPasa den legealdian Udal Legearen onarpena Gobernu-Programan sartzea behin eta berriro eskatu genuen eta gaur argi eta garbi esan dezakegu lege hori onartu ez izana ezin zaiola EAren gogo faltari leporatu, Udal Legea aurrera ateratzen legealdiko azken minutura arte saiatu ginelako.\nOrain Udal Legearen gaineko eztabaida iristen ari da hain justu udalen egoera, bereziki udalen diru-kutxen egoera, larria denean. Izan ere, udalak diru gutxiago jasotzen ari dira orain aldundien aldetik, zergen bidez bildutako diru kopuruaren jaitsiera gehiago nabaritzen ari dira eta oinarrizko beharrak bete ahal izateko arazo ekonomikoak dituzten pertsonen kopurua gora doa.\nUdalak oinarrizko erakundeak dira, jendearengandik hurbilen daudenak eta, beraz, jendearen beharrei erantzuna ematea dagokie. Beraz, Udal Legea modu batean ala bestean onartu, berandu iristen ari gara. Eusko Legebiltzarrak 31 urte eman ditu erakundeen arteko lankidetza zehazteko eta udal autonomian sakontzeko, eta 31 urte gehiegizkoak dira.\nEskuduntzen banaketa zehaztea presazkoa da, ezin dezakegu gehiago itxaron. Eusko Alkartasunaren iritziz, banaketa horrek bi ardatz izan behar ditu: batetik, udalek sare instituzionalean leku bat eduki behar dute, berdintasun-egoeran, inolako zentzurik ez duen tutoretzarik gabe; eta bestetik, instituzio komunek norabide orokorra markatu behar dute. Gurea bezalako herri txiki batek bere baliabideak modu arrazional batean erabili behar ditu bikoiztasunak saihesteko, eta batez ere krisi egoera batean. Modu horretan bakarrik lortuko dugu gizarteari zerbitzurik onena ematea eta ongizate-maila gero eta altuagoa izatea.\nBestalde, alderdi subiranista izanik, Eusko Alkartasunarentzat Udal Legea, Lurralde Historikoen Legearekin batera, tresna garrantzitsua da, nazio eraikuntzaren ikuspegitik, gure sare instituzionalaren barne egitura zehazteko. Ezin dugu nazio eraikuntzaren bidean aurrera egin, gure sare instituzionala modernizatzeko gai ez bagara, eraginkortasuna, kohesioa eta koherentzia lortzeko.\nLurralde Historikoen Legearen ereduak desajusteak eta burokratizazioa ekarri ditu, eta horrek Jaurlaritzaren eta Legebiltzarraren norabide politikoa mugatzen du.\nGai eta arlo askotan disfuntzioak daude: esaterako, udal finantziazioan, azpiegituretan, gizarte zerbitzuetan, hirigintzan, ingurumenean, planeamendu ekonomikoan… Bikoiztasunek, bai administrazioan, bai gastu publikoan, esfortzuak sakabanatzea eta baliabideak alferrik gastatzea dakarte.\nUdal Legea, beraz, bi muga garrantzitsurekin jaioko da, eta egonkortasun eskasa izango du instituzioetan egon daitezkeen aldaketa politiko koiunturalen aurrean aldez aurretik blindatzea lortzen ez badugu. Oso ona izanda ere, onartzen dugun legea gero Legebiltzarrean beste lege batzuek aldatzen baldin badute, arazo bat izango dugu.\nLaburbilduz, guk nahi dugun Udal Legeak udalerriak behin betiko sartu behar ditu gure herriko sare instituzional eta finantzieroan, eta horretarako udalek erabaki-gune guztietan egon behar dute, Finantzen Euskal Kontseiluan ere bai; guk nahi dugun Udal Legeak herri honen norabidea zehazteko ahalmena izan behar die instituzio komunei eta herritarren parte-hartzerako bide eraginkorrak ireki behar ditu.